amanoisuno/poetBack huggingface dataset:
寄朝美 周孚 
君才秀吾鄉，真可歌大雅。疏通信而靜，少有似君者。十年卧牆東，樲棘笑梧檟。摩挲懷中璧，顧我知者寡。一朝籋雲去，始駭天下馬。寧如不祥金，未鑄先躍冶。煌煌漢家業，條畫待董賈。皇文閲石室，秘署向金馬。飛騰吾敢羨，拙藝真毀瓦。出處判殊塗，歸耕弋陽野。
贈王南仲 周孚 
妙語富停蓄，高標邈巉巖。半面逆旅中，知子固不凡。語離今幾時，歲月如驚帆。南譙再相遇，黄塵撲征衫。握手互歎息，白髮不可芟。吾儕與世疎，觸事俱殽函。饑鷹久已疲，狡兔方自毚。二頃可以休，此意神所監。縱復落癡鈍，猶應免貪饞。一語子可思，病馬愁轡銜。寄語同社人，吾將老寒巖。
道士劉先覺之金陵 周孚 
挽袂小徘徊，秋風菊正開。方驚鷗可狎，忽與雁同回。老幹元如腊，衰懷久已灰。丹砂未得訣，佇子寄方來。
次韻答李清宇姜德光 周孚 
匆匆一席地，勞子數追尋。厚意嗟虛辱，衰年愧不任。高懷元淡薄，妙語不崎嶔。老檜千尋直，寒泉百尺深。世方憎落落，吾自畏駸駸。生計貧非病，羈窮古亦今。未須悲齟齬，直可付呻吟。誰復明茲事，深思話此心。空垂老任釣，莫辯伯牙琴。試采南山蕨，同君潔釜鬵。
次韻奉答楊判官繼甫 周孚 
向君官昇今復滁，十年兩地無此儒。喧啾蹇吃方一區，君自鵠白渠自烏。士安門人有摯虞，斯文灰冷今復蘇。胸次與古真合符，鄙夫濩落世所無。逃禪政自縈瓠壺，豈有筆力凌三都。老傖人方笑玄謨，愧君清坐客歌呼。君才如魯我則邾，氣味莫間沂與洙。甲辰雖俱那得如，蒼髯直幹霜不枯。歸來破屋從繩樞，飛騰付君吾敢諛。
謝端硯辛滁州幼安 周孚 
君家即墨君，不與世同調。紫雲覆寒冰，色與質俱妙。誰知窮荒地，尤物來越徼。探囊忽見畀，此事出吾料。隋珠暗投處，歎息真可弔。物生各有用，瑚璉薦清廟。君才兩漢餘，妙句出長嘯。吾衰亦粗爾，老語世不要。摩挲冰玉質，自慶還自譙。願君爲追琢，勿令研空笑。
次韻史伯强 周孚 
金陵望京江，與子俱異鄉。以膠投漆中，非子吾誰望。平生山林願，兒乳寧可斷。招子獨不來，同誰弋鳬雁。乖離念存沒，一飯再三歇。往者十年夢，在者千里別。寄聲問平安，此去何時還。熾火暖濁酒，此盟安可寒。
趙漕生日  其一 周孚 
治世才難得，公生瑞聖朝。高懷元稷契，異骨更松喬。驥騄須千里，鵷雛合九霄。明年東府宴，相與記今朝。
趙漕生日  其二 周孚 
名族仍前輩，高才更望郎。經年滯龍節，數日冠鵷行。白鶴開新曆，青黏屏舊方。春風柳條綠，傳賜看勾芒。
金山海書記寄七騎 周孚 
兩騎並驅爭欲前，兩騎舍矢俱應弦。一騎揮撾一負箭，一騎力挽弓初圓。寒風瀟瀟沙漠漠，封豨可擒熊可搏。漢家飛將未出關，政使渠儂專此樂。君不見往年胡瓌寫此圖，宛陵詩翁最愛渠。戲將醉墨作長句，歲月政當嘉祐初。故家文物今星散，老筆憑誰辯真贋。胡兒走馬大梁城，對君此畫空三歎。
次韻贛州知府陳侍郎二首前篇寄幼安後篇寄季陵  其一 周孚 
乘軺西去定何人，驚倒吳儂政要君。平日比肩空絳灌，此行知已有華勛。不令殘孽終煩國，信是高才可冠軍。鋒蝟斧螗當著語，病夫今歲懶於文。
次韻贛州知府陳侍郎二首前篇寄幼安後篇寄季陵  其二 周孚 
朝班數日待歸來，又醉凌虛百尺臺。兩歲雖爲汝曹福，一州那盡此翁才。只今音問踰千里，何日登臨共一盃。宣室受釐知已久，問公藏縮獨何哉。
高郵知軍覓芍藥一枝五花三絕  其一 周孚 
芒種逢花已自難，瑞雲攢處憑欄干。煩君問取同州例，一幹三花奏牡丹。
高郵知軍覓芍藥一枝五花三絕  其二 周孚 
蜀錦團圞照眼明，游蜂乍見亦須驚。君知此種來何處，花萼樓中五弟兄。
高郵知軍覓芍藥一枝五花三絕  其三 周孚 
涇川游女漢宮妃，壓倒渠儂金带圍。吾府只今虛席在，棧羊釃酒送公歸。
寄辛幼安 周孚 
飛鳶跕跕瘴煙中，歎息渠儂伎已窮。欹壑老松真耐久，燎原荒草易成空。危機可畏渾如此，莊語能聽只有公。已識柴車勝朱轂，快來相就北窗風。
送陳唐卿尉繁昌二首  其一 周孚 
一貧那可忍，子亦老夫如。晚歲難忘祿，生平誤信書。相逢搔首處，共是折腰初。莫作高常侍，狂歌憶孟諸。
送陳唐卿尉繁昌二首  其二 周孚 
老筆倦場屋，今年方自如。無爲墮丹墨，可便廢詩書。妙質嗟誰似，修塗記此初。摩挲和氏璧，吾語亦礛諸。
題彭氏韋經堂  其一 周孚 
鮮卑語熟更琵琶，渠向人前亦自誇。棐几明窗那可負，喜君能記魯東家。
題彭氏韋經堂  其二 周孚 
公圭侯印照鄉閭，到了扶陽只漢儒。不向師門論官閥，未知回賜可無殊。
天寧寺清宇壁間韻 周孚 
風歷寒窗竹自鳴，老談還得片時醒。挽君小住君知否，恐有楞伽未了經。
與王南仲李清宇夜坐十二月八日大雨 周孚 
急景不可駐，十年無好懷。飄流還此日，團聚且吾儕。短日衣衫盡，寒雲雨雪偕。昏燈照清夜，安得酒如淮。
喜清宇伯强自外縣歸 周孚 
不見尊前兩友生，流年欲盡不勝情。寒窗孤坐風初定，短策同來雪正晴。濁酒只今俱入務，新詩從此試尋盟。黄塵掠面無佳思，乞得逢君眼便明。
題滁倅燕丈文伯蘧廬 周孚 
浮雲過眼只斯須，兀兀粘黐政笑渠。萬事悟來俱蟻穴，一官隨處是蘧廬。已知要路真聊爾，試問高懷竟孰如。老樹扶疎真可愛，因君又欲感歸歟。
以黄公金華伯五字爲韻上黄仲秉侍郎  其一 周孚 
求道固多岐，我馬玄以黄。耳聞老叔度，欲聚三月糧。今日復何幸，得上君子堂。醫門不拒疾，請試囊中方。
以黄公金華伯五字爲韻上黄仲秉侍郎  其二 周孚 
先朝盛文物，最盛元祐中。我生百年後，深思附冥鴻。人欲天不違，今復識此翁。何以知其然，風味如長公。
以黄公金華伯五字爲韻上黄仲秉侍郎  其三 周孚 
古貨不易售，八荒孰知音。零落子雲書，塵埃伯牙琴。我戇久病此，屬公聽呻吟。可笑朱汗漫，屠龍費千金。
以黄公金華伯五字爲韻上黄仲秉侍郎  其四 周孚 
硬語斡地軸，奇辭拔鯨牙。向來豫章公，一洗空百家。此燈不可傳，公實優曇華。銀河會可窮，從公丐靈槎。
以黄公金華伯五字爲韻上黄仲秉侍郎  其五 周孚 
名如九鼎重，筆有萬鈞力。甘從潁川最，厭就承明直。頃時未承顔，既見有矜色。歸語同舍生，吾幾類河伯。
贈楊文伯 周孚 
匆匆永陽城，別我正月尾。當時已念子，山路石磊磈。只今再相見，霜風凋百卉。長年走道路，煖席能得幾。信知書作祟，可但窮有鬼。殫精謾屠龍，適周終履豨。欹危不少懾，歎息子亦偉。倒囊欲振子，吾事真不避。西州老次公，採掇到葑菲。肯令霜雪幹，凋喪雜蒲葦。子才正牢落，我意空憤悱。勉旃無多談，寒醅綠如蟻。
送杜仲微知容州 周孚 
丁年不負短檠燈，中歲危塗屢折肱。自古詩人固屯蹇，喜公今日少騫騰。遥知去路方收秫，預約來書定鑿冰。勾漏丹砂能寄否，據床扶病髮鬅鬙。
問杜叔異覓藤州簟 周孚 
舊識藤州簟，清寒愜病夫。深宜薦黄妳，真可配青奴。絕境無由致，衰年政此須。漫膚仍復汗，君記法曹無。
呈曾秀州原伯二首  其一 周孚 
歎息茶山老，知名四十年。驚看二龍在，喜有一燈傳。厚禮慚虛左，微材許詣前。形神見公妙，閉口敢言禪。
呈曾秀州原伯二首  其二 周孚 
古人不可見，此恨與生俱。平日輕餘子，今年識大巫。迷塗方此困，羸瘵待公蘇。換骨寧無法，聊煩舉一隅。
次前韻答原伯二首  其一 周孚 
食蓼不知厭，雕籤踰十年。唯蘄一語契，不必萬人傳。凜凜元劉上，駸駸晉魏前。須煩三昧手，爲變小乘禪。
次前韻答原伯二首  其二 周孚 
涪翁所傳法，皎與日星俱。舉世淪燕說，看公走鄭巫。至音常想像，戇腹謾模蘇。安得空桑曲，相從奏坐隅。
寄宛陵陳丈 周孚 
莫雲低處是江東，病眼淒迷夕照紅。千里相望空咄咄，一書欲寄竟匆匆。已休心跡囂塵外，更付功名筆研中。遥想家居老彭澤，晚年身世只僧同。
次韻印老別峰壁間枯木二首  其一 周孚 
與世爭春念已忘，道人還許寄齋房。草間翁仲真知己，試問曾經幾度霜。
次韻印老別峰壁間枯木二首  其二 周孚 
耒陽祠宇渺天涯，幻事何須置齒牙。肯伴石翁林下客，優曇當有寄生花。
再次韻前篇屬印禪師後篇屬選上人二首  其一 周孚 
老禪真與世相忘，十載驚濤濺石房。指似貞心人不解，斷槎素壁白如霜。
再次韻前篇屬印禪師後篇屬選上人二首  其二 周孚 
阿師曾入丹淵室，買馬今年得鋸牙。樹倒藤枯渠解寫，老夫真欲笑桃花。
次韻趙從之喜雨 周孚 
倏看半嶺莫雲張，無復燒空更夕陽。螟𧎬初逢辟邪玉，畦塍真有反生香。遥知涸澤還應漲，便覺炎風也自涼。回互凶豐一翻手，君看造物信難量。
送黄侍郎仲秉赴瀘南 周孚 
召杜久不作，公來甫朞年。吾民亦何負，今公返三川。王命不可稽，無由挽公船。累累嬰兒啼，政復來道邊。驚鴻未安集，歎息渠可憐。公才岷峨秀，風度晉魏前。宜方次公駕，可拍叔度肩。茲行去中都，江月六上弦。雖云諸侯師，我意終欿然。孝友當處中，此翁那戍邊。落日照歸旌，春江動離筵。餞公野王箏，老淚如迸泉。
次韻寄士美 周孚 
長夏苦不佳，湯熨方少休。床頭得新詩，恍若從子游。絢爛晚花秀，縈紆莫江流。寒蟬久聒耳，見此長鳴鷗。吾友蘇季子，莫年專一丘。相從寄琢磨，喜子今得儔。隋珠荆文璧，子餽渠則酬。寄聲問平安，憶此衰病不。親交半九泉，老境集百憂。能來敘離闊，過是吾何求。
再次韻贈從之并寄朝美士美 周孚 
大湯陳元方，小湯許文休。向來京江岸，政作汝潁游。一隨簡書去，寒江自湍流。我瞻天際鴻，渠歎波上鷗。之子雖近交，襟懷亦林丘。緬惟兩玉人，非子孰可儔。高標互暉映，妙語相應酬。鼎立照茅茨，何日能此不。句曲向荆溪，遷徙非所憂。得客三士間，衰年更何求。
聽環上人琴 周孚 
幽絃窈眇方秋蠅，和音條鬯俄春鶑。斷冰哀玉俱入耳，聽盡清商聽清徵。浮雲斂盡江月明，不意莫耳聞此聲。夷中知白骨已朽，後來如師亦希有。但憂曲古世罕聽，那不少徇時人情。寧甘絃斷挂壁角，纏聲鹿鳴渠不學。
送俞君任 周孚 
中歲厭乖隔，此行幾挽裾。故交還去子，老境孰知予。雪屋傳觴處，春波解纜初。相過每倉卒，欲留重踟躕。身健宜加飯，官閒剩著書。它年赤車召，留眼看相如。
次從之韻招從之 周孚 
學子今方竹葦如，自憐老腹獨空虛。短畦小摘猶能飯，荒徑徐行可當車。世事從來多鹵莽，吾儕何自有贏餘。肯來蠹簡同籤整，却恐令君得異書。
許叔庸生日 周孚 
酌公以京江瀲灩之酒，壽公以海蕃氤氳之香。南山威鳳下煙霧，北嶽老松凌雪霜。十年陰功不勝紀，僵仆爲蘇痿爲起。況復旌陽嫡孫子，火棗交梨固應爾。公衮元圭侍丹扆，不待渠儂菊潭水，千二百歲從今始。
寄陳道人時在呂城竇氏莊 周孚 
渠家五桂後，卜宅近青郊。老竹窗前幹，寒松屋外梢。才拋汗脚襪，真得蓋頭茅。落日春山路，病夫還解包。
有懷陳杜二丈二首  其一 周孚 
容南老守幾時回，更拚重看江上梅。便熱藤笙猶可漆，未寒筒布會須裁。
有懷陳杜二丈二首  其二 周孚 
寄語金陵漢郡丞，與誰同醉復同醒。不須弔古烏衣巷，且復尋春白下亭。
寄幼安 周孚 
送君城西原，春水今鑿冰。兩州灌瓜地，一往竟未能。衡門閉青苔，欲語誰復應。招邀西飛鴻，因得問寢興。向時金華翁，與君嘗伏膺。清談尚尊俎，高標忽丘陵。梁木果爾摧，天理安可憑。吾儕鬼揶揄，可但世所憎。霜風拉枯桑，囑君護茵憑。我病比復加，日飯那得升。殘年卧閭巷，盛事望友朋。得見君奮飛，吾甘老薪蒸。
次韻寄從之時聞游善權寺 周孚 
曲檻臨煙雨，書來政獨憑。斷崖青自獻，森樹綠相仍。勝踐吾方夢，長閒子未應。聊煩相佳處，衰老欲依僧。
贈侯元英予病療之而愈 周孚 
此生毛髮燎洪鑪，二豎駸駸更擣虛。惡劇方渠甚炮炙，殘年非子已丘墟。較量絕藝真神似，驚怪羸骸却壯如。莫道何顒百無著，識君嘗自十年初。
題所畫梅竹二首  其一 周孚 
東坡戲作有聲畫，歎息何人爲賞音。雨葉煙梢出新意，老夫知子用功深。
題所畫梅竹二首  其二 周孚 
駸駸老境困埃塵，開卷霜林解笑人。畫地饞涎君莫怪，十年魂斷故園春。
次韻朱子代兼懷君任教授年兄二首  其一 周孚 
吳門南望水漫漫，擬欲高飛欠羽翰。老境思渠甚饑渴，尺書煩子問平安。自知譜牒俱冰氏，敢厭班資但虱官。它日相逢吾有約，秋霜侵鬢折腰難。
次韻朱子代兼懷君任教授年兄二首  其二 周孚 
粲粲新詩墮我前，夜深霜月照瓊田。共驚敗榻才三語，大勝塵編更十年。伏櫪世誰憐老驥，浮空君自笑饑鳶。一窮似我那須怪，解困吾曹始是天。
別鄉舊 周孚 
耕田畏秋旱，我老將奈何。清晨一葉舟，凌此萬頃波。此豈我欲然，食口如鴈鵞。逢迎非本心，慚負生積疴。君看柴桑翁，當時亦絃歌。人前强磨洗，謂與渠同科。悠悠天壤間，何向非南柯。餐錢苟有贏，吾願初無多。歸從五㹀牛，自種千把禾。不學陶士衡，衰年更婆娑。
寄從之時聞黄丈仲秉初亡 周孚 
隴月撩人特地圓，真成千里共嬋娟。尺書好附今年雁，別酒嘗聽去夏蟬。二頃未知何處是，九原誰似此翁賢。老懷欲語還惆悵，腸斷春江上水船。
次韻題南仲詩卷兼柬廷珍 周孚 
新詩可但老夫降，窺杜真能見牖窗。靜夜飛泉鳴遠壑，莫秋孤月印晴江。絃從渠去雖難續，鼎自君來信可扛。銀燭高張那得爾，且揩眵眼伴殘缸。
次韻鶴林伸書記 周孚 
不須沽酒別陶潜，修竹陰陰翠滿簾。拂拭面前塵土案，與君相對課楞嚴。
日者吳九萬精三命又精於相三命則吾不知骨相不媚則吾自知之 周孚 
官槐廣文舍，愧子獨來頻。老境寧高位，衰年只病身。平生長孺戇，半世子雲貧。照影吾猶笑，如渠豈貴人。
贈胡應誠 周孚 
欹傾老屋寄江濱，曾見官居四過春。兩屐崎嶇那憚遠，一尊倉卒不言貧。舊游到此俱塵迹，異縣惟君是故人。偪仄老懷無與語，更炊香稻住逡巡。
招陳生飯 周孚 
別甑炊香飯，吾方望子來。難從瘦筇覓，試著小詩催。老語元誰聽，幽懷始此開。虛庭佇明月，相與少徘徊。
次陳生韻 周孚 
子肯來從我，塵沙兩鬢黄。饑鷹那擇肉，老雁尚隨陽。蠹簡真堪怨，寒醅未易忘。嘐嘐浴沂老，吾敢笑渠狂。
寄何髯 周孚 
髯何不見二年餘，落魄京塵强健無。淮上風沙尤可厭，今年我亦白髭鬚。
哭彥康次德裕韻 周孚 
力學世不售，甘心委埃塵。悠悠長夜臺，一往不願晨。雖過賈誼年，竟似黔婁貧。施施者誰子，佩玉拖朝紳。交游能幾何，又復失此人。妙語不可繼，老懷向誰親。憶昔共艱阨，我軀猶子身。右轂忽爾摧，此去良苦辛。豈無堂堂交，政恐難與仁。載歌黄鳥詩，老淚淋衣巾。
汪倅生日二首  其一 周孚 
寄語溪頭赤鯶公，只今爲計莫匆匆。直須整頓乾坤了，却駕飈輪迓此翁。
汪倅生日二首  其二 周孚 
大兒文采漢於菟，叔季駸駸汗血駒。當有傳家如此少，請公但醉碧琳腴。
金山十詠呈坦叔 奎文閣 周孚 
煌煌百寶函，珠璧爛星月。驚倒西域胡，祥光與天接。
金山十詠呈坦叔 妙高臺 周孚 
江雲隠簷楹，海月浄窗几。安得德雲來，與渠同徙倚。
金山十詠呈坦叔 付衣堂 周孚 
大地不解容，四衆俱欲殺。不辨如是心，定難消此衲。
金山十詠呈坦叔 玉鑑堂 周孚 
微風不動波，瑩可照毛髮。誰解與渠磨，寒空秋夜月。
金山十詠呈坦叔 頭陀巖 周孚 
餘妖屏蛇虺，老屋化金碧。惜無柳柳州，爲銘巖下石。
金山十詠呈坦叔 雄跨堂 周孚 
一辱雲漢章，林壑遂增價。便是補陀峰，還須避三舍。
金山十詠呈坦叔 楞伽室 周孚 
不見碧眼胡，忽忽心未穩。印心須此經，煩君剩傳本。
金山十詠呈坦叔 吞海亭 周孚 
誰云滄溟深，一吸了無在。試問何樣人，身如椰子大。
金山十詠呈坦叔 浸月亭 周孚 
寥寥清夜月，現此亭中水。誰能同斯游，歸喚寒山子。
金山十詠呈坦叔 卷雪亭 周孚 
方驚匹練橫，忽駭羣羊散。縱使踣蒼崖，老禪唯解看。
趙漕再可生日  其一 周孚 
不待丹砂入頰紅，長生元復自陰功。但令仁與甘棠似，甲子三周會見公。
趙漕再可生日  其二 周孚 
萬頃春江一葦杭，追鋒歸去覲明光。明年此夜端門宴，應向紅雲侍玉皇。
趙漕再可生日  其三 周孚 
一杯請壽碧琳腴，倦客駸駸欲白須。會見廟堂登聖相，自甘山澤著臞儒。
送周譽卿尉通城 周孚 
別君所畦槐，忽已蔭簷瓦。三年望歸船，老屋勤掃灑。只今十日款，信是天所假。朝粳語已麋，夜燭醉還炧。兒童互窺覘，有客如此寡。觀君豈癯仙，鬢蒼面如赭。不應酸寒債，亦復似東野。怱怱從此去，孰是知音者。折腰易斗粟，吾輩計亦下。我場無良苗，何由縶君馬。
何山人欲爲僧 周孚 
來償綺語債，各已鬢星星。宿債吾方困，迷塗子遽醒。真爲鏡空老，不負佛名經。一紙龍鍾語，憐君獨肯聽。
書日新煙江秋晚圖後 周孚 
莫年何處是菟裘，逆帽黄塵子更愁。開卷只今先有讖，晚煙寒葦兩沙鷗。
題宣書記塞門積雪圖此圖真柳子厚所謂千山鳥飛絕萬逕人蹤滅者若孤舟蓑笠翁獨釣寒江雪則以余詩見之 周孚 
冰崖雪嶺鬭巉巖，中有新詩子試參。短笠輕蓑釣寒瀨，爲君題出是江南。
趙從之詩來次韻寄之 周孚 
論高不蘧蒢，語妙無摘裂。堂堂正始流，渠可補此缺。斯文久不見，老意今始愜。摩挲斲輪具，兩手付已決。吾聞古志士，立操凜冰雪。方其自樹立，政復誰識別。書成付後世，豈爲兒輩設。浮雲雖晻鬰，孤月終皎潔。此言如苦荼，乞子甘齒頰。
送李清宇因寄滁陽舊游 周孚 
君行還過永陽郡，忽憶老夫嘗賦詩。庶子泉頭納涼處，醉翁亭上送秋時。春來猿鳥應思我，別後林泉定付誰。爲語東風木芍藥，暮年衰鬢不相宜。
贈相者 周孚 
卧沙老木强雕鎪，正自旁人替子羞。縱使今年果騰踏，也應笑倒鄧元侯。
次韻張元功見貽 周孚 
山林未成歸，須鬢各已老。下田我方耘，薄俸子始飽。緬懷千里駕，荒徑宿秋草。誰知剝啄聲，真來慰懷抱。崎嶇得一笑，支拄費百巧。羈窮了如舊，但覺詩愈好。青山艷桃李，淥水漾芹藻。惟時夏正中，觸熱畏長道。子車且休息，我屋當洒掃。覿面尚未旬，語離無乃早。槐陰可縱觴，共子一傾倒。但恐老伯松，羞觀太玄草。
寄陳德厚 周孚 
駸駸胡馬驕，漠漠楚氛惡。妖區未灰釘，劇陣猛刺斫。向來百金軀，垂老付溝壑。頭涔何必療，心悸還自愕。平生陳孺子，夙佩千金諾。渠如早奮飛，艱歲終有託。那知亦蹭蹬，正復同索寞。汙池雜蛟蜃，叢艾紛燕雀。窮檐倚楹歎，搏擊望一鶚。祝君魯曹子，玉陛奏方略。銘功燦燕石，畫像雄漢閣。平時萬戶賞，端不羞衛霍。屠羊反故肆，吾分本藜藿。
書王偉詩卷六言二首  其一 周孚 
玩世子方窮巷，懷人渠已荒丘。文舉舊陪何尹，退之今信宣州。
書王偉詩卷六言二首  其二 周孚 
政自磊磊落落，不須草草怱怱。嘗興懷後山老，肯著眼豫章公。
夢與辛幼安遇於一精舍予賦詩一篇覺而記其卒章云它年寄書處當記盧仝窮因賦此詩寄之 周孚 
秋霜草花落，夢君浮屠宮。羈魂得清游，短章見深衷。破屋仰見天，何人記盧仝。相逢大槐國，一笑仍怱怱。與君十年交，九年悲轉蓬。君行牛斗南，我在淮漢東。修途繚山岳，此會何緣同。伏枕自歎息，衰懷托西風。啾啾籬間雀，冉冉天際鴻。擔簦亦何憾，吾生自當窮。扁舟具蓑笠，久已藏胸中。它年君來時，葦間尋此翁。
代人作孫尚書挽詞二首  其一 周孚 
耆德今無幾，公誰敢比肩。甘泉方舊籍，京兆遽新阡。清議今何負，遺書竟莫傳。單杯無自奠，老淚倍潸然。
代人作孫尚書挽詞二首  其二 周孚 
平生玩鷗老，韓孟復相逢。暮齒俱三虎，中途止一龍。公今還此逝，吾老欲誰從。它日延陵劍，猶堪挂墓松。
寄趙從之 周孚 
皖公城外佳山水，經歲登臨亦快哉。未省曾逢玉蟾否，已應親弔石牛來。洗空俗垢吾方羨，收盡詩材子始回。紫筍舊芽應好在，午窗春鼾正如雷。
題薛希誼傲窗 周孚 
平生湖海老元龍，何事低徊向此中。恥把曠懷陪聚蟻，力將幽趣付冥鴻。甑當墮處真堪笑，錐到無時未服窮。他日徵來豹林谷，尚應叉手對諸公。
次韻杜正南訥長老 周孚  衡山
鼎鼎百年才一炊，人生何處是真依。百方莫放癡蠅出，一語還驚俊鶻飛。喜子解圓今日話，看誰能湊此翁機。不須更說衡山事，只得渠家半芋歸。
冬夜懷陳丈侍郎 周孚 
寒繒配新編，得公章貢信。日日望公歸，枯株借餘潤。公今向何所，寂寞返鄉郡。風江困沿洄，雨嶺倦登頓。豨膏運方穿，自古同此恨。吾儕互驚惋，公意誰喜慍。新醅醇易醉，晚稻香可飯。已無越吟悲，那有楚騷怨。平生白鷗盟，天與諧夙願。玉音久不嗣，故歲行欲盡。空齋撥殘灰，哀鴻有餘韻。繫書元浪語，安否倩誰問。寒燭識此懷，詩成泣餘寸。
答陳渙見贈 周孚 
好學有如此，肯來從我游。閒名知未謝，老面不勝羞。政復勤三上，行當讓一頭。寒魚在沮洳，縱有不須求。
聞辛幼安移漕京西 周孚 
孤鴻茫茫暮天闊，問君章貢何時發。去年不得一字書，今日又看千里月。向來人物推此邦，至人不死惟老龐。請君剩釀蒲萄酒，爲君酹渠須百缸。
送印禪師赴雪竇二首  其一 周孚 
拍板門槌且罷休，又將竿木向何州。瘦藤去處君知否，袖有黄巢折劍頭。
送印禪師赴雪竇二首  其二 周孚 
師子峰高壓白雲，當時此老最尖新。百年舊事誰昭洗，今日南來又蜀人。
送向漕端叔二首  其一 周孚 
斷雲疎處雨瀟瀟，强挽歸舟候晚潮。除却王生貧病客，更誰解識蓋寬饒。
送向漕端叔二首  其二 周孚 
紛紛寵辱不須驚，且把遺編較兩程。不負虎丘山下語，此翁真是老書生。
次韻答周子友同年 周孚 
窮年蠹魚癡，吾伎止此耳。圯下一編書，宜州老太史。欲追千里駕，竟作一簣止。隔江招手處，此事付之子。秋蟬蛻寒林，祝渠從此始。
寄庭藻 周孚 
霜風凜凜戰征帆，夜月船窗許對談。當日心期付張八，莫年詩筆憶陳三。玉難售楚真堪歎，竽解欺齊竊自慚。垂橐歸來未糊口，更煩米價問淮南。
偶成戲朱元禮 周孚 
姚魏匆匆已過時，山丹萱草不禁詩。回頭笑問朱都史，玉葉霜花恨較遲。
代作高氏令人挽詞  其一 周孚 
哀訃馳千里，荒詞侑一尊。潘輿春事改，衛幕舊儀存。公子悲懷橘，家人記采蘩。傷心南埭路，愁看莫雲昏。
代作高氏令人挽詞  其二 周孚 
自愧十年舊，飽聞林下風。嬪夫冀缺敬，教子范滂忠。遺跡風驚燭，芳名月滿空。憑誰相蒿挽，第入召南中。
題三睡圖 周孚 
穀雨晴時春晝長，鷓鴣啼處百花香。誰能爲喚渠儂起，共對東風笑一場。
贈王履方 周孚 
王郎駸駸巴馬子，歷塊過都心未已。向來上書款天關，肯使佛狸飲江水。長牋小字寄我詩，祝君窮達自有時。縱貧不礙草玄樂，至老勿起沉湘悲。
送日新 周孚 
昭代知名易，中年話別難。我方安句曲，子莫貸樓蘭。鶴料從何給，鷗盟想未寒。塵埃雙白髮，從此更彫殘。
次韻德裕紀夢  其一 周孚 
十年黄鵠山南寺，汲水煎茶識大蘇。忽作遼天驚鶴去，同堂誰念老申徒。
次韻德裕紀夢  其二 周孚 
山下寒沙咽暗泉，故人何在又彫年。從今祇合逃禪去，老境如蠶已再眠。
次韻德裕紀夢  其三 周孚 
九曲新詩誰解續，令人氣短北窗前。聞君近得丘遲筆，不墮斯文信有天。
次韻送師廷珍忠州學官 周孚 
踵門人已笑，那更話因依。我技真呈拙，君材自造微。一官俱蠹簡，兩地各鶉衣。踏遍江南路，扁舟今又歸。
次韻王南仲 周孚 
長安冠蓋地，子別竟誰依。又復歲華晚，尚應生事微。澆漓寧可醉，敝垢不堪衣。定憶巴山路，春風聽姊歸。
有懷容州杜丈 周孚 
祁公老孫子，晚得兩朱輪。宵旰方今日，論詩欠此人。應嫌江月冷，却看嶺梅春。北雁不能到，音書何自頻。
贈沈子顒 周孚 
趺坐寒窗墮夕陽，向時五鬼未銷亡。方穿顧子猶名士，枉尺嗟吾亦漫郎。未暇共傾元亮酒，試來重譜蔚宗香。三生蠹簡猶餘債，爲語平生盛孝章。
送崇長老 周孚 
渺渺天童路，今年草又秋。凈缾誰解趯，鈍斧子牢收。作略如投子，生涯只趙州。山田一盂飯，此外更何求。
樞相宣撫虞公壽雅 漢清 其一 王質 
漢水之清，其石粼粼。仁壽公來思，漢水則清。
樞相宣撫虞公壽雅 漢清 其二 王質 
漢水之濁，其洄澳澳。仁壽公往思，漢水則濁。
樞相宣撫虞公壽雅 漢清 其三 王質 
農耰于野，不蹂一苗。賈馳于郊，不驚一毛。公在襄陽，民生逍遥。
樞相宣撫虞公壽雅 漢清 其四 王質 
公來自東，襄民蹙蹙，止公毋西。
樞相宣撫虞公壽雅 漢清 其五 王質 
公來自吳，襄民蹙蹙，止公毋蜀。
樞相宣撫虞公壽雅 漢清 其六 王質 
金我襄城，湯我漢江。春我之筐，秋我之箱。
樞相宣撫虞公壽雅 漢清 其七 王質 
我耄皤皤，公昔年之，而曷捐之。
樞相宣撫虞公壽雅 漢清 其八 王質 
我孩嬰嬰，公昔體之，而曷置之。
樞相宣撫虞公壽雅 漢清 其九 王質 
日月躞躞，勿黧公色。霜露烈烈，勿華公髮。
樞相宣撫虞公壽雅 漢清 其一○ 王質 
公髮勿華，我生則遐。籲彼蒼天，佑我皇家。
樞相宣撫虞公壽雅 江艫 其一 王質 
江之沄沄，艫之賁賁。敵之休休，震于崑崙。仁壽公一臨，靡靡其傾。
樞相宣撫虞公壽雅 江艫 其二 王質 
江之洋洋，艫之揚揚。敵之煌煌，孔熾厥芒。仁壽公一噓，蕭蕭其凉。
樞相宣撫虞公壽雅 江艫 其三 王質 
天子在宮，有恫悒悒。神主在廟，有震岌岌。暨我國人，以莫不惕。
樞相宣撫虞公壽雅 江艫 其四 王質 
在宮雍雍，金石其音。在廟湛湛，虎兕其扃。暨我國人，以莫不寧。
樞相宣撫虞公壽雅 江艫 其五 王質 
有庚之寅，維公其生。在巳之辛，維公其成。而有斯厄，而有斯人。匪天之私，伊宋之仁。
樞相宣撫虞公壽雅 江艫 其六 王質 
大江之濱，采石之津。波之淪淪，石之粼粼。謂公可堙，江則可塵。山之嶔嶔，隰之畇畇。謂公可磨，山則可簪。
故事三公皆黄閣作黄閣辭 王質 
文章開紫垣，委耀照黄扉。崇雉抱高墉，長虹曳華榱。浮闌翼交楯，戟衣摇縹粉。石紋浪花碎，紫光射金鼎。珠𤪌明黼領，劍鏢玉螭冷。槐香吹鬢影，相對青炯炯。
故事相國金印紫綬三公亦如之作金印辭 王質 
寶篆結金紋，玉皇衣上雲。飛馳雙日月，開閉幾乾坤。靈夔挾輈吼，幰弩指幡首。絳霏密葱蒨，隠隠龜銜紐。祥文寫天影，壽骨聳嶽頂。蓮巢秋風泠，甘守相國印。
永興丞以皓雪鮮梅奇語見示戲占閒人浪辭酬之 王質 
四海一山玉，切作冠巑岏。冠上戴明月，履下踏飛湍。肺腸裹林壑，表裏交珊珊。上界雪可飽，下土人希餐。三春鎮長在，九夏何曾殘。大千薝蔔林，巨萬梅花團。花惟白皓皓，巾自烏漫漫。純玉龍爭飛，雜玉龍皆蟠。千丈亭不歷，九尺庵隨看。摩雲起高崖，運斤吾能刊。書空結奇字，擘鏡誰能觀。須彌有數盡，此興無時闌。
聞雁 王質 
我性愛風竹，歷耳如筦弦。兩日偶不聞，但見青摩烟。半夜意展轉，時聞雁翩翩。未能叫雲月，而我獨不眠。抱被夜徙榻，空堂秋山連。亦有鷗鷺栖，歷歷鳴更傳。爲汝飲一杯，問汝以一言。不居蘆葦中，乃巢蒼翠巔。蕭蕭西風多，一等菰蒲寒。遠來有相伴，汝等豈不賢。不覺點急急，難通意惓惓。振翼忽飛去，江湖水連天。
荷柳松竹贈答 僕贈荷 王質 
僕贈荷，吾友清陰多。爲我生凉飆，寒輝相盪摩。姑徐徐，勿急急，欹爾綠玉盤，傾爾白玉粒。
荷柳松竹贈答 荷遜柳 王質 
荷遜柳，短茁非脩莖。焉如子妙密，騰起敷層陰。明月上，子勿障，主欲務遐觀，清宇任昭曠。
荷柳松竹贈答 柳遜竹 王質 
柳遜竹，弱植短奇節。戛玉仍鏗金，難攀子清絕。主睡酣，毋驚醒，遲主江湖歸，相與獻清影。
荷柳松竹贈答 竹遜松 王質 
竹遜松，古氣摩空纏。鐵石作風骨，可以班主賢。虛空中，走河海，主不好世音，子盍宏天籟。
荷柳松竹贈答 松答僕 王質 
松答僕，奉主願盡心。護以虬龍威，娛以金玉音。作炎夏，作凜秋，願主愛玉體，五夜增輕裘。
和張晉彥 王質 
白草蒙荒烟，江南似江北。游子無故鄉，去住總爲客。平生不如意，江闊見面窄。相逢酒一杯，意氣感知識。
和郭從範二首  其一 王質 
羽檄傳歲月，走馬不當疾。我家在江南，時節阻會集。東臯冗不治，杜老趣歸急。何時秉犁鋤，夜翻隴頭濕。
和郭從範二首  其二 王質 
萱草摇清風。榴英焰方午。新燕披紫茸，低昂子隨母。暄寒換時節，濃疎變庭樹。杜老癡不歸，空憐小兒女。
初春 王質 
癡雲漠漠低壓屋，雨意垂垂篩似粟。半夜春聲到幽竹，方槽溜溜瀉寒玉。夢破簷牙聲未乾，開門山色青攢攢。東君放步到籬脚，桃李稍稍敷春妍。既雨即晴應更好，將及清明藉芳草。廟堂老手調陰陽，故應隨意爲雨晹。
留別陳阜卿 王質 
巍巍堂堂陳豫章，身長五尺名八方。千鈞寶鼎薦禘嘗，百圍大木宜宮堂。迺者從之在建康，抉雲望見奎婁張。一言拓我萬里疆，眇視六合揮八荒。震靂雷電飛清霜，羣靈錯漠無晶光。天駟超逸奔絕韁，攙搶斂旗彫赤芒。鴻鵠之上日月旁，翩翩孤影摇蒼茫。大兒太史公子長，小兒元和韓侍郎。夔龍稷契伊傅姜，青天白日雁成行。眈眈我負千鍾囊，置在公前一鍼鋩。東齊南楚服晉强，而况胡沈梁江黄。今我不樂思還鄉，石頭渡口呼歸航。不獨別離多慨慷，時事關心神轉傷。一爲公歌臣馬良，黄塵蔽人聲不揚。公何時乎歸廟廊，土囊風怒於菟驤。煥發海藏龍宮藏，滿朝桂朮參芝香。三湔三釁我冠裳，隻輪小車兩僕將。不然扁舟下瀟湘，參差孤起橫滄浪。復欲淮南耕戰場，傍鋤春草卧斜陽。惠山樹石極葱蒼，儻來相對高僧房。
送趙希郮 王質  庐山
集英殿下識乃翁，遺愛樓前又識儂。參差兩紀短一載，伏想鬢髮秋蓬蓬。道阻且脩不可見，何喜老兄相會逢。老兄顔色清而丰，娟娟秋水開芙蓉。鐵甕城頭拭硎刃，晚榜咫尺春旗紅。觚稜金爵面成背，半帆楚月迎淮風。相思江西子王子，尋盟來與白鷗同。江莎濃澹俄一再，庾樓却倚廬山峰。吾宗乃有此豚犬，掩鼻急趨風露中。老兄久厭臭來逐，是行不復塵相蒙。亦欲柁牙把船尾，琵琶洲上携手吟青楓。
陪林守遊南湖月下歌 王質 
紫霄峰頭雲破湧明月，翠華洞裏烟冷生清風。水光上下相映碧，小舟飛入玻瓈中。荷露白凝珠，蓼花紅綴米。沈沈水晶宮，金波幾千里。君不見風流太守醉似泥，倒著接䍦騎馬歸。南湖風月君不知，問君何似高陽池。翡翠杓，金叵羅，勸君一杯酒，聽我南湖歌。清風明月萬古長如此，有酒不樂將奈何。
和袁丞海棠 王質 
海棠不入草堂手，雪堂乃與同春風。草堂雪堂各千載，唐朝宋朝無兩紅。露霏風嫋非人爲，夜染朝酣自化工。大洋之內烟濛濛，不似周公禮樂中。
墨梅 王質 
貴簡不貴繁，妙在有無間。滿眼尋不見，約略見纖纖。貴老不貴稚，妙在榮枯際。芳態減初年，其中寓幽意。貴瘠不貴肥，愈瘦愈清奇。瘦到無何有，政好翫空枝。貴含不貴開，風度韜胚胎。游蜂啅不得，乃始抱全才。宜在幽且邃，終日無人至。水繞山重重，隔樹令人嚏。宜在平且闊，大江驚濤潑。潑上稍連顛，半驀忽衝脫。宜夜不宜晝，更宜月波溜。崖浄澗淙淙，漁子推篷嗅。宜陰不宜晴，更宜雪花凝。五七點未足，封枝要全扃。宜與竹相鄰，白白參青青。所恨花無音，間借竹爲聲。宜與松相伴，扶疎交凌亂。松香粗則粗，亦能佐一半。其鳥宜翠羽，否則碧蒿侶。山雀仍山鴉，速去切勿駐。其人宜野僧，否則閒道民。宜疎綺紈客，公子共王孫。吾非僧，又非道。兩眼貯五湖，兩肩負三島。相煩健筆凌風掃，梅子王子成二老。
龍珠吟 王質 
蛇有黄，雞有錦，蚌有珠，魚有枕。萬物隨身各懷寶，惟龍抱負超覆幬。臆之上，頷之下。聲靈氣焰焯光輝，威力神通宏變化。小徑寸，大圍尺。口中皎月戲吐吞，掌上流星恣拋擲。存此珠，千年萬年鱗不枯。亡此珠，一螻一蟻血可濡。有水即珠榮，無水即珠悴。有雲即珠騰，無雲即珠墜。太陽真火力能鑠，飛天夜叉勢能制。所以多潛巖壑睡，功成行滿自在飛，天旋地轉皆由之。如人賢愚有九品，如人貴賤有十威。三尺烏，勿能啄，大力鬼，弗能搏。開通萬類總圓明，照耀十方齊廓落。珠正有，珠忽無。猶存一念著吝惜，即入三界纏空虛。丹霞燒佛獨玩珠，關南打鼓喜獲珠。韶山心珠本無色，大海龍珠同一如。乾六爻，龍六變，潛見躍飛以次升，飛上九天須一轉。亢有悔，在上九，見無首，在用九。藏威在首不在身，若到無時竟何有。祇園佛，闕里翁。下土雖分兩聖域，上天同是一真龍。
起伏龍行呈張元亮 王質 
使君寸丹通九淵，冷徹龍膽驚不眠。掣關稽首玉帝前，青霓影裏一粲鮮。羣龍下走如奔泉，電旗掀舞雷車旋。怒蛟騰起纏陰涎，四海五湖歸一髯。黄塵白沙飛滿川，頃刻變作聲潺湲。何人此手有此拳，斂散風雨麾雲烟。一州千里十萬廛，翻覆歉歲爲豐年。雲花繚繞金連錢，使君倚鞚將朝天。千珠萬玉傾箱圓，夕陽捫腹秋風邊。此時可懷不可瞻，何不留取黄金鞭。
異蛇 王質  西湖
非蛟非龍奚爲耶，杳靄是蛇或非蛇。軀如三丈中廬棟，聲如二尺單夫車。洶湧西來復南去，激碎滿川波浪花。爾等陸産殊水産，亦有水産非其家。平生康莊在菅莽，胡乃出沒同魚蝦。無何變化不俄頃，野鴨凌亂揚風沙。向來鱗甲渺烟霧，但見浦溆連蒹葭。立憑石樹踏莎草，隄前隄後聽蝦蟆。南山之趾西湖腹，是日有物橫空拏。一爪二角色純黑，亂雲奔走相谽谺。得非此物即此蛇，是否恍惚空喧譁。虹腰餘飛雨脚斷，夕陽半閣西山斜。
登張安國右司官舍後閣 王質 
東風吹塵暗城郭，一見吳山增眼明。文人筆力轉嵩華，坐撫吳山毫髮輕。向來嫵媚玉局老，對公談罷猶縱橫。參差萬象羅雙目，奔走文場供約束。東家粱肉西絲竹，却與青山作僮僕。
和游子明效李長吉體二首  其一 王質 
江楓摇落秋吹清，吳波夜澄孤槳橫。白蘋花老浪紋淺，的皪背荷雙鷺明。烟嶼雲岑楚江遠，三更夢歸五更返。斜陽影外遠山稠，千里不遮南望眼。
和游子明效李長吉體二首  其二 王質 
樹頂參差山髻青，漫漫秋浦無人行。征衫塵土老歲月，梧桐秋風桃李春。水寒露冷蒹葭濕，屬玉橫江孤影直。波紋摇盡九秋香，菱葉團圓水花碧。
聽譚師彈琴 王質 
君不能百步洪中裂橫竹，一聲吹入秋天綠。巨魚鼓舞碎明珠，白浪軒昂動浮玉。又不能多景樓上吹飛鴻，哀絃欲斷滄浪風。徘徊舟子駐不進，江妃出聽烟溟濛。不知何處得此薰風琴，元龍六尺含蒼雲。恐是嶧山孤峰絕頂上，萬歲不老之寒根。道人兩手提天機，中有妙法無人知。風顛雨急倏來往，雨收風定游絲飛。欲下不下窺魚鷗，忽前忽後囘波舟。恍惚浮雲捲天宇，錯落萬點飛星流。世間萬法總非真，況此假合非天成。匣琴不出手無聲，袖手不彈琴不鳴。此琴此手兩無與，問君廣陵賀若從何去。王子有琴誰復傳，無徽無軫亦無絃。若人解得非耳聽，爲君試作無手彈。
題觀政池橋 王質  洞庭湖
西徹秦川東劍關，十有六州無間言。威聲浩蕩流東南，與大江水同發源。節麾毿毿繡衣鮮，剛風吹上九天門。手從瑶宮掇明月，貯在官池水不渾。菱葉荷花浄晼晚，舂鋤屬玉來頻煩。冷光烈烈射地骨，魑魅辟易聲煩冤。牛腰抱去鳬行速，來瞰皎潔聽潺湲。玉龍蟠底抱奇寶，獠奴試可呼崑崙。洞庭青草似天闊，灧澦瞿唐如馬奔。不如我池有幽致，寶奩平開秋露洗。高人未到已神融，俗客若來應顙泚。
遊楊氏園 王質  洞庭湖
幽芳秀陰似琅琊，三四牛鳴通浣花。少陵醉卧元不死，强請起來殊更佳。向來娟娟隔秋水，誰與爲期同在此。德星分野到楊家，亦有致然非偶爾。蕭蕭騷騷詩韻寒，腷腷膊膊棋聲乾。澎澎湃湃酒波卷，便便旋旋茶眼翻。是日成都極炎熱，此堂陰風下濃雪。談端天地不支吾，筆下龍蛇爭撇挒。所恨江南在天末，隔天鴻雁難同飛。彭蠡洞庭隔烟水，他日豈不懷此時。他日安得如此時，楊家壁上更重題。
贈沈文伯 王質 
沈公頂踵皆詩書，如大國楚吞江湖。平生瓊瑰三萬斛，化作木鐵來侵膚。霜臺柏葉夜驚耳，大庾梅香春染裾。世間萬法等一觀，寧知憂患非歡娛。三賢堂上一杯酒，風流未減承明廬。兩星熒煌燿南海，化州老沈儋州蘇。知公久閑談笑口，忍啄三尺不敢吁。孟公故是大度士，豈受譾譾繁文拘。一朝青天返白日，冰山轉眼成空虛。秋鷹下鞲馬脫轡，逸氣凜凜橫天衢。蠻烟不折壯士節，詩卷已作牛腰粗。貝宮瑶胎貫月魄，仙掌露華沈玉壺。酒酣妙語一咀嚼，舌根沆瀣如醍醐。歸來清夢渺江海，波濤一葉凌菰蒲。十年故紙倦翻覆，見此喜氣生眉鬚。何當杖履奉君子，看公快掃青松腴。
復和前韻 王質 
小窗厭讀牛毛書，徑思一葦航江湖。英英山色著眉宇，炯炯波光明髮膚。清風蓑笠明月棹，爲我洗濯塵埃裾。功名暫寄癡兒手，烟雲且與閒人娛。浴鳬飛鷺總相識，近水遠山俱可廬。東遊會稽略滄海，西跨震澤窺姑蘇。小官趨事苦奔走，大官憂國多嗟吁。幸今未掛衣冠籍，浮家泛宅誰能拘。天朝多士森列宿，氐房奎壁牛女虛。如公第一等人物，故應策轡飛雲衢。得印安用如斗大，握筆會使如椽粗。玉堂靜夜掣鈴索，卧聽宮點鳴銅壺。日閒剖茗碎鸞鳳，霜清把酒傾醍醐。記取江南子王子，溪邊共立春風蒲。及今未趨紫宸列，尚容時挽張公鬚。奚奴剩背古錦囊，與公痛咀溪山腴。
又次韻 王質 
眼前事事皆可書，秋葉滿江烟滿湖。霜風細織紅錦幄，露菊洗出黄金膚。山南山北躡飛徑，步步藤梢牽客裾。褰裳飛下蒹葭浦，紛紛鷗鳥來相娛。漁火深明隔橋浦，炊烟出沒臨溪廬。溪山洗斷鴛鴦夢，犀篦不憶錢塘蘇。百年日月走雙轂，萬古興亡同一吁。角鷹肯戀繡鞲穩，野馬不受金羈拘。功名貴富兩安用，烏有先生并子虛。不圖操筆賦清廟，但思擊壤賡康衢。何時再踏故山麓，芭蕉長大榿栽粗。夜疇娟娟濕翻露，春林聒聒聽提壺。魚肥不用去熊掌，酒濁正是勝醍醐。一區春雨熟瓜芋，半溪秋水繁菰蒲。侯門亦復憐稚子，下狀不敢勞長鬚。吾生一飽足已矣，豈復過意求膏腴。
贈戴漁 王質 
李氏小房何必廬，顔氏心齋自有書。吾衰久矣不復夢，子歸求之師有餘。千春杏花開闕里，萬代風聲吟舞雩。靜聽猶聞喚回也，驚起不覺呼參乎。茫茫空裏撮不得，歷歷箇中殊不疎。一點外皆閒事業，三聲中有大工夫。莫欺山東老王質，撥醒江南窮戴漁。若逢有眼但舉似，漫敲此骨真何如。能于靈府鑽三寸，敢許孟門增一徒。清風各自在何處，明月相看元不孤。他還見汝不見汝，定是故吾非故吾。
用和游次公韻贈慧璉 王質 
行到山深山愈青，山青水青青照人。水光易晝而難夜，山態雖秋而亦春。魚窠在水不知濕，鳥翮憑空能自直。霞綺橫飛總是紅，浪花纔起渾無碧。
再和示璉 王質 
秋林秋葉無全青，手先把者山中人。不獨秋風早來到，寒食清明隨立春。倒飛斜日光不濕，吹斷長虹影皆直。娟妙全存慘淡中，一寸不如一分碧。
倦繡圖 王質 
短屏小鴨眠枯葦，徘徊略住西風指。佳人手閒心不閒，腸斷吳江烟水寒。凄凄空庭晚苔濕，冷篆青烟半絲直。卷簾寂寞滿天秋，惟見孤楠一株碧。
送羅君 王質 
舉首黄龍山色青，琤琤乾葉墜寒林。門首平塘泊鷗鷺，吾與若曹都眼明。海會幽銘掩清漢，雲巖豐碑掣奔電。一甌花乳一爐烟，投地起來俱不見。
送張監稅歸去來歌 王質  庐山
君不見義熙元年陶彭澤，偶纏禿綬稱長官，俄颺輕舟作歸客。蕭蕭五十年，衮衮八十日。縣令雖爲百里君，不似斜川臨流玩泉石。公田雖收半頃稅，不似東臯種禾滿阡陌。後園之柳爲我貯清陰，東籬之菊爲我發佳色。濁醪妙理汝不知，素琴真趣吾能識。陶隠君，張公子。千二百年同一軌，丈夫意氣當如此。亦不掛冠神武門，亦不還笏蓬萊陛。盡展平生履歷書，凌亂雲烟飛滿紙。歸去來，歸去來，二君覺處真奇哉。孔賓半夜呼將去，李愿終身喚不回。子休矣，子休矣，取舍行藏都在己，一往一來聊爾耳。人生起滅半天雲，世事浮沉一江水。腰間带，不須束，頭上巾，還可漉。南山荷鋤夕露晞，北窗支枕凉風足。酒具遮留栗里墟，籃輿輕適廬山隅。行將過，且躊躇。溪山雲月無今古，試訪淵明舊隠居。
送趙師耳 王質 
東風吹了落花天，芍藥酴醿晚更妍。典衣換酒正吾事，不辭顛倒春風前。胡爲便作輕離別，再拜忽成千里隔。東君憐我太蕭條，啼損黄鸝留不得。我欲拖筇隨馬尾，飽看廬陵好山水。自憐憔悴縛江干，去住未能隨意耳。
贈黄君 王質 
君見雪山譚晦菴，晦菴南北隔山川。有命歸來如二老，不然隠去自三賢。晦庵今年登五十，鬢華未改目光力。徘徊吳楚已多年，晦庵不急蒼生急。君行車馬衣冠衢，亦有晦庵相似無。君臣慶會第一格，晦庵何日何時須。橫渠雖沒尚可作，平生此事喜商略。君當長跪問橫渠，子細平章句教錯。大江朔風多湧波，上江下江且婆娑。古時賢士一時有，奈此庚辛甲乙何。
寄題陸務觀漁隠 王質 
漁隠漁隠在何方，海門潮白江沙黄。吾嘗袖手江之旁，西興草樹烟蒼蒼。欲往從之道阻長，波濤澎湃不敢航。仰觀河漢翔鷫鸘，安得與之俱頡頏。得非蘭亭會諸王，清湍茂竹聯崇岡。無乃鏡湖留知章，蘭蘅風露生寒凉。不然此地何鏗鏘，宿昔名勝沈光芒。俟今焜燿名方昌，恨不登時到侯鄉。循牆三匝徐升堂，觀山觀水觀松篁。以及魚鳥同徜徉，而俟南益仍西涼。青霄空闊橫參商，無繇交臂咨其詳。鴻雁同天不同行，愛而不見魂飛揚。夢從縣圃周扶桑，逢迎跪揖如平常。齒牙砰磕摇風霜，秦漢魏晉周隋唐。江河滾滾傾興亡，指畫所隠聲琅琅。歡喜奇特不可當，繼以驚愕懷慞惶。倏忽烟霧輕騰驤，徑跨越嶠超吳瀧。秦碑禹穴稽山陽，隠約中有神仙莊。申椒菌桂連沙棠，江蘺薜芷多同芳。春風澹沲秋風香，木蘭冠佩芙蓉裳。杉烟竹月無時荒，白蒲青荇春悠揚。秀似黄家雙井塘，雄如蘇老峨嵋江。冰壺雪甕涵瑶漿，夢回空闊嘹天篁。縹緲羽客搴雲纕，清都飛露寒侵腸。涕唾塵窟掀翻牀，俟其與世毋相忘。且爲清明開吉祥，蒼生環堵棲平康。是時桐渚尋嚴光，否則孺纓濯滄浪。不然楚竹然清湘，下乃汀花靜鳴榔。間騎麒麟翳鳳凰，玉京羣帝參翺翔。吾在風埃渺相望，大千世界空茫茫。
贈楊溥 王質  庐山
豐城何以多英賢，老杜曩有浮雲篇。名季友者天下傳，與吾偕出緱山仙。豫章尚有豐碑堅，萬古千秋不敢鎸。却距季友五百年，星辰不滅同其躔。致君逸氣常蹁躚，風后力牧參吾前。往往劍氣騰衝天，季者太阿仲龍泉。斗牛河漢光相鮮，雷煥安得知其然。西山北巖埋蒼烟，不及華陰玉井連。延津雙虬終蜿蜒，恨我不識張茂先。精神胡爲暗式乾，溥也疎骨粗繒纏。叩門剝啄音清圓，詢之與我生相聯。同在豐城南北廛，五行七曜難拘攣。瑶環沈隠塵埃邊，高談雄辯波潺湲。僂身縮手不敢揎，揚徐李呂紛蘭荃。雲溪獨造珞琭淵，此曹可收不可捐。康莊固有英豪潛，溥也可惜真酸寒。沙頭靜鷺清聯拳，松梢野鶴飄孤搴。合在林壑栖空禪，否則江湖烟雨舷，二者汝亦難當焉。斗米三錢汝萬錢，菜根墮葉如凝羶。他時六版無兩肩，枯蘆半席汝亦慳。我亦自笑骨迍邅，有時揮麈敲哀弦。汝談我命五者全，略與庚午相周旋。我忽大笑汝失言，魚水若得庚午權，豈肯草草爲江南。功成名遂飛翩翩，不作子房作仲連。澤州叔寶令人憐，長跪告別趨吳船。無缾無鉢何論氈，觚稜金鏡射玉璿。有見問者勿面謾，但實告之灰不然。別有一路非人寰，王癲來處從溪癲。狐蹤不入象王圈，馿乳難霑獅子涎。臨濟飽受黄檗鞭，三鞭躍上層霄顛。一喝一踏成平原，後來三傑勤演端。佛日霹靂天關三，足摇馿兒八角盤。駕雷驅電馳奔湍，明月堂中一覺眠。何時法鼓聲闐闐，今其去兮風方顛。大江茫茫雪滿川，蓴鱸興盡撐西帆。倘欲見我江淮堧，不在廬山則祖山。
送施丙卿 王質  西湖
嗣宗仲容天下無，施家更與阮家殊。舍人騎星上天衢，令君抱雲守仙都。氐房奎壁牛女虛，豈肯使人清暉孤。舍人桃李將吹噓，青青白白并朱朱。子昔綠水敷紅蕖，速謝香火歸諸胥。元豐歐陽元祐蘇，黄晁張秦皆其徒。子所標準前規摹，策勳豈不真良圖。甘王樓下百日餘，展盡胸襟渺江湖。今年大燎然洪爐，獨此冰玉涵秋菰。玉山玉水清而腴，山南山北多仙廬。居仁寶玦敲珊瑚，吉甫金椀傾醍醐。山東文豪尹大夫，銀河赤岸通方壺。三山仙伯飄飄俱，端明殿老爭摶扶。子乃奔軼攀其鬚，明月在天不可呼。掇拾墮黑雲模糊，三臺北斗韓尚書。芙蓉旌旗駐飛車，低挽鳳凰追鯨魚。高搴麒麟起玉除，定不遺子鮫人珠。宜春宣曲驂皇輿，尚書許我能起予。飛黄一向拋蟾蜍，不識尊意今何如。四十有六垂桑榆，西湖寒雪參清娛。飛瓊砰磕波文粗，卓玉稜嶒山骨癯。尚書尚書切勿疎，我久寂歷西山隅。尚書擊鼓羣龍趨，我豈不解吹笙竽。青楓紅葉秋風初，風聲獵獵摇江蒲，矯首河漢且長吁。
與張安國圍棋勝者命題負者賦詩作藤枕歌 王質 
平生屈盤在空谷，高韻清修疎節目。上凌幽巖冠松頂，下入寒溪捫石足。觀君眉宇含風霜，豈肯展轉蛾眉牀=。西齋一榻浄如水，何如與我同卧起。客子倦遊思故鄉，歸心往來鷗鷺行。夢中山川不識路，憑君推挽過西江。
竹夫人歌 王質 
君不見黄金屋裏貯阿嬌，咳唾隨風飛九霄。寵極妬深恩愛絕，長門畢竟成蕭條。又不見明妃千載居深苑，年年不識春風面。一朝上馬出君門，萬里關山紫臺遠。來來去去春空絲，鶑鶑燕燕能幾時。百年不辦專房計，萬事翻覆仍難期。豈如道人青奴元不惡，金蠶玉燕慵梳掠。眼眼相看似有情，誰念佳人翠袖薄。迢迢良夜款相親，玉窗冰簟夢無塵。西風索索暫別去，一歲一回重見君。重見君，猶勝姮娥不嫁人。
送空上人歸育王 王質 
生涯挑上古藤梢，歸心飛渡鄞江潮。長安貴人足官府，不似育王山色高。山前山後松風岑，一衲無塵雙蹻輕。月寒濯足半溪玉，日浄穿林兩袖雲。吾生浪走踰千里，天涯踏破青鞋底。誰令插脚墮紅塵，只恐愈深收不起。千載此山端有期，翩翩清夢隨君飛。他年拄杖叩泉石，莫認此翁作生客。
贈僧師能 王質 
稽首十方大醫王，乞我太素靈樞方。無朱無墨無文章，不用桂朮參芝香。亦非山澤川原良，非丸非散仍非湯。勺撮銖兩何能量，尋源不出羲農黄。岐伯伊叟無交相，而況韓孟陳吳楊。一切靈府常含光，不屬心脾肝膽腸。倏忽六猴窺六窗，心花撩亂空飄颺。三界六趣橫顛狂，六交十習紛踉蹡。中此疾者何茫茫，爾出何策能相當。此魔跋扈真强梁，汗流盧扁走且僵，眼亂孫陶驚而蹌。溫寒燥濕翻陰陽，君臣佐使徒慞惶。我發刀匕非尋常，應證取效無參商。臨濟一擊雷橫撞，德山一喝龍騰驤。荒郊解使枯骨强，龍盤虎繞嬉迷藏。明月堂中啟秘囊，一服甘露玻璃漿，大千世界都清凉。此藥亟嚥不必嘗，一粒中裹千金剛。炮爁炙煿誰精詳，聽取露柱聲琅琅。西泝江漢浮瀟湘，呼將石人撐鐵航。藥囊拋向江中央，長風落日雲蒼蒼。
贈南道人 王質  长江
露水班白未全白，長江大湖喜爲客。西風漸少北風多，脚底路聲行格格。一袍兩蹻都無餘，腰間一二三葫蘆。生涯如此祇如此，如此如此無他須。紅黄瀰漫雜奔走，觀旁亦有可人否。公卿將相總不問，蓑衣鐵拐豈無有。青山綠水逢迎時，亟來相報令吾知。戴起一頂青蒻笠，拖將七尺紫藤枝。因緣渺茫多阻隔，斯人吾前亦不識。且吞溪玉濯心神，更攬月輪摩眼力。摩到無明醉夢醒，挹袖拍肩須有人。
贈開懷道人 王質 
達磨隻履投西歸，一隻迺爲汝所持。汝持此隻將奚爲，十方三世包無遺。大撓十干十二支，衍作六十花參差。釋迦佛亦不出斯，丈六身外還屬誰。七十九年略可推，無始劫來何從知。可滿盛著瑯琊兒，任汝胎年月日時。烏窠披上粗繒衣，龍尾引入黄金墀。平川袤野觀游絲，東西南北隨風飛，水流雲在俱遲遲。凡度眼者都忘機，一物今古長光輝。無頭無尾無骨皮，無男無女無妾妻，無肝無膽無心脾。大率一切皆無之，太空赤立孤悽悽。珞琭忽見全如癡，何況呂李楊徐奚。我命居申西南維，我身在未正直西。臘月三十日到來，此身此命成煙霏。捲起卦盤收卦棋，梅軒共看花陰移。
何處難忘酒  其一 王質 
何處難忘酒，蠻夷太不庭。有心扶白日，無力洗蒼溟。豪傑將斑白，功名未汗青。此時無一盞，壯氣激雷霆。
何處難忘酒  其二 王質 
何處難忘酒，姦邪太陸梁。腐儒還有酈，好漢總無張。曹趙扶開國，王徐賣靖康。此時無一盞，淚滴海茫茫。
何處難忘酒  其三 王質 
何處難忘酒，英雄太屈蟠。時違聊置畚，運至即登壇。梁甫吟聲苦，干將寶氣寒。此時無一盞，拍碎玉闌干。
何處難忘酒  其四 王質 
何處難忘酒，生民太困窮。百無一人飽，十有九家空。人說天方解，時和氣自豐。此時無一盞，入地訴英雄。
次蕪湖聞張彥晉船已行 王質 
陸路如蛙鈍，江流似馬馳。不嫌君去速，只恨我來遲。兒女三杯酒，溪山五字詩。英豪到此地，莫更問何時。
蕪湖道中 王質 
擾擾千支水，攢攢一簇村。牛羊紛下括，鵝鴨閙爭門。晚徑飄松子，秋田長稻孫。霜天好風日，壯士鐵衣溫。
山行即事二首  其一 王質 
轉岸波仍急，瀕溪路半無。柳低侵樹腹，蓮濕墜花鬚。田舍籬憂倒，漁舟柁喜扶。雨餘山更碧，倍費我工夫。
山行即事二首  其二 王質 
浮雲在空碧，來往議陰晴。荷雨灑衣濕，蘋風吹袖清。鵲聲喧日出，鷗性狎波平。山色不言語，喚醒三日酲。
和御製詩五首  其一 王質 
列聖兼仁武，隨時議戰和。佇開新日月，重照舊山河。西北浮雲斂，東南王氣多。大唐功十二，一一付鐃歌。
和御製詩五首  其二 王質 
大慶通宣德，西華近保和。草荒朱雀道，沙壅護龍河。九廟烟塵暗，七陵風露多。君王既神武，父老莫悲歌。
和御製詩五首  其三 王質 
濠楚前通泗，舒廬內接和。眼看花靨渡，夢想白溝河。火德時方盛，金行數不多。儒臣且經略，未要載賡歌。
和御製詩五首  其四 王質 
鼎待周公定，羹須傅說和。上方資羽翼，誰解廢江河。志定功應就，時來力不多。晉公門下客，豫製凱旋歌。
和御製詩五首  其五 王質 
景運開乾德，昇平到政和。七星摇帝座，兩界隔天河。義士何曾少，謀夫不在多。鯉魚長尺半，恐有扣牛歌。
集杜子美句賦所居二首  其一 王質 
田舍清江曲，柴扉掃徑開。野花乾更落，水鳥去仍囘。渺渺春風見，冥冥細雨來。幽棲身懶動，坐穩興悠哉。
集杜子美句賦所居二首  其二 王質 
野屋流寒水，春星带草堂。忘機對芳草，駐屐近薇香。農事空山裏，柴門古道傍。眼前今古意，看劍引盃長。
郊居 王質 
不著烏紗帽，自開青竹籬。雁號殘月渚，猿掛冷霜枝。有淚不知落，無心空自悲。人情正翻覆，去住總難期。
秋興 王質 
有願投金粟，無情上玉除。吾甘披短褐，君自曳長裾。浥浥雲生屋，涓涓水到渠。十難三四好，八九在閒居。
物幻詩 王質 
北海鯤從化，南枝蟻戰勳。宋龜靈自困，周蝶夢誰分。外物不可必，此形何足云。勞生竟不覺，幻境徒紛紛。
次虞樞密九日登高韻 王質 
風動旗千榦，霜明甲萬聯。愁邊悲有淚，幽燧冷無煙。殺氣藏金鉞，臺光照玉船。元豐韓相國，故事講軍前。
代虞相挽楊參政二首  其一 王質 
特起西南紀，孤飛五十年。名登千佛頂，位亞六階躔。文社尊韓伯，經門事董先。山川有冥會，公在孝廉阡。
代虞相挽楊參政二首  其二 王質 
道德平生足，功名歲晚成。掛冠方再表，負杖忽三聲。樂壽兼仁智，哀榮備死生。我家無故老，不忍見公傾。
代李叔介挽楊參政 王質 
運泰風雲合，名高泰華秋。杓衡方北指，江漢已東流。寡祐良臣死，鍾情志士憂。驚心波浪裏，不見濟川舟。
有感 王質 
北斗闌干外，浮雲拄杖中。天高千障立，月靜一江空。宇宙橫揮麈，乾坤落轉蓬。浩歌聊舉酒，無泪哭英雄。
即事 王質 
竹色交簷暗，苔痕擁舍深。羣麕無定響，斷雁有孤音。戀闕穿雙眼，憂時折寸心。中原既傳檄，乃更有陳琳。
送晁侍郎二首  其一 王質 
元衮催韓覲，鏘鸞遲甫歸。無功生靜福，有道正危機。棄智輕觀世，忘言妙格非。五車書滿腹，字字莫相違。
送晁侍郎二首  其二 王質 
昔欲全家託，今惟隻影依。任從龜左顧，獨自鵲南飛。災淺謀三至，心危泣百揮。英豪天下少，不敢廢依歸。
次青渠 王質 
市井雖聊爾，風光略勝他。稻田方稍稍，瓦屋漸多多。得路皆平地，逢山但淺坡。日斜煙欲集，將奈晚寒何。
舟中作二首  其一 王質 
昨日到今日，滿江常湧波。山川非不好，風浪抑何多。所愧累公等，固知如我何。柁樓無晚照，高卧一長歌。
舟中作二首  其二 王質 
昨夜一葉落，秋風江漢波。晶晶紅日淡，慘慘素烟多。世事今如此，吾曹可若何。凄凉聊繫棹，一和大風歌。
上王公明壽四首  其一 王質 
緱氏吹簫遠，王家奕葉光。昔多稱建業，今獨盛安陽。泰華何曾老，江河各自長。一名重兩火，與宋大休祥。
上王公明壽四首  其二 王質 
正統承周後，元臣在鄴昌。治平扶嗣聖，乾道作興王。指日恢中土，何時過故鄉。新堂標晝錦，門下有歐陽。
上王公明壽四首  其三 王質 
稷契伊周後，功名事業誰。眼驚希世傑，心喜太平時。不老池邊鳳，長生印上龜。旂常書不盡，太廟有宗彝。
上王公明壽四首  其四 王質 
風起雲飛志，包含具善鄰。試看公出手，毋謂我無人。揮羽思平魏，登場决并秦。功成身莫退，小駐八千春。
采石道中 王質 
聞說前年事，分明是偶然。羣雄誇好手，萬事有蒼天。浪沫埋椿木，波聲撼戰船。蕭條苦鬭者，揮淚立江邊。
魏城道中 王質 
岡背車痕亂，崖陰馬足黏。地爐茶带苦，幔店酒多甜。水減溪身瘦，冰凝樹角銛。衣篝都已盡，無可更重添。
青陽道中二首  其一 王質 
今日青陽路，行行不忍過。人家茅屋少，原野稻田多。樹木連蒼色，陂塘湛碧波。斜陽攲半嶺，將奈鏡亭何。
青陽道中二首  其二 王質 
一路皆平坦，今朝稍屈盤。僕饑爭小店，橋斷揀枯灘。處處山都好，家家酒不酸。人生各有地，所樂是長安。
宿石谿寺 王質 
落日寒山裏，荒烟野寺中。僧垣水衣白，佛座蘚花紅。舍後蜂糖熟，門前雁米豐。夜長難早睡，擁被聽松風。
敕局同年相餞是日謝遣婢子春饒者還其家同年大不然之共悵然也 王質 
已恨此身多，將如之子何。自甘吾潦倒，真恐汝蹉跎。身老便孤睡，家貧喜自歌。輜軿他日見，各想舊婆娑。
發家書 王質 
別乘非爲辱，江陵稍近家。牙緋雖滯色，頭白亦增華。見說堂前竹，勝如屋角花。脫身歸到得，餘事總塵沙。
上亭 王質 
雨色昏何在，鈴聲怨阿誰。一朝人世改，萬事帝心知。西去身雖脫，東邊勢更危。祇應南內裏，不似上亭時。
雨花臺 王質 
亂草踏秋碧，斜陽立晚紅。天低昏海霧，江闊渡淮風。臺有餘基壯，碑無舊觀豐。愁人惜倦眼，不敢送歸鴻。
見九華峰有四十餘其最秀者不知孰爲九也因作是詩 王質 
稍稍雲氣散，溶溶山態囘。翠旌千丈立，寶障百重開。此地真堪老，何時遂得來。海中蛟蜃惡，吾不問蓬萊。
送虞丞相孫運幹詩三首  其一 王質 
祖予尚閉戶，景文當入山。未能黄綺外，姑在尚彭間。眼到風塵暗，頭依樹石斑。曹溪有正路，飛倦要知還。
送虞丞相孫運幹詩三首  其二 王質 
尚象子生子，高風新又新。昔看三檜戲，今見一槐春。父祖有家法，典型如老人。傍觀應自肯，自肯乃方親。
送虞丞相孫運幹詩三首  其三 王質 
曲肱真事業，袖手大文章。想子歸家急，如吾捨世忙。何時見丞相，幾日上瞿唐。見問宜多說，不言君亦忘。
題東林姚貴高書屋 王質 
島嶼深沉碧，溪花淡薄紅。連山收宿雨，當戶進凉風。暮靄孤村外，斜陽一笛中。西山起明月，未放酒杯空。
題洪景伯得江亭二首  其一 王質 
眸子發孤照，太空無阻修。萬波爭赴海，一嶂直當樓。渺渺憐身小，茫茫覺世浮。斜陽攲埤堄，隨意數行舟。
題洪景伯得江亭二首  其二 王質 
主去朝行在，花留伴此亭。別催心衮衮，春攪思冥冥。此事須丘壑，何人嗣典型。但當添種竹，相對北山青。
題舫軒 王質 
一舸江湖外，風濤有是非。著身安實地，冷眼看危機。烟樹何曾遠，鷗羣自飛。若人能轉物，滿載月明歸。
題施大任雙桂軒 王質 
濯濯雙引幹，盤盤同結根。人知靈草木，天與好兒孫。嫵媚花窺眼，婆娑秀此軒。門中福未艾，遶樹更蘭孫。
題孤山寺 王質 
窈窕孤山寺，光明大士龕。佛香時縹緲，茶味亦清甘。竹挺森千百，僧房並兩三。全無兵火氣，不似在淮南。
和王充道夜坐二首  其一 王質 
索索風呼葉，蕭蕭雨打窗。遥思雙白髮，相對一殘缸。夢落湘南浦，身浮浙右江。漏窮鐘未斷，猶自咽微撞。
和王充道夜坐二首  其二 王質 
風雨連三日，晨昏共一窗。天寒憐翠袖，夜永對青缸。有淚揮吳月，無船上楚江。夢寒元易斷，鐘靜不須撞。
和孫仲甫 王質 
浦溆清溪遶，人家綠樹圍。竹墩森翠葆，蓮蕩亂紅衣。薄雨生朝潤，斜陽隠暮霏。桃花流水意，不在鱖魚肥。
和姚明之 王質 
草色動秋綠，松陰留晚清。日烘蟬吻燥，風助燕身輕。蒼莽家千里，飄零酒一觥。客愁銷不盡，還與暮烟生。
送陶茂安赴湖南二首  其一 王質 
禮樂華今日，江湖得此天。繡衣開使指，錦帳卷郎氈。峻嶽車帷外，清湘簜節前。何如歸禁籞，花柳自風烟。
送陶茂安赴湖南二首  其二 王質 
飄泊年家子，依歸父執尊。不知分此袂，還更躡誰門。欲語無言訴，相期有意存。何時憑水檻，凉夜倒清樽。
送韓總二首  其一 王質 
斗絕重關險，星馳四牡騑。昕朝三勞遣，晝錦再光輝。距踴歡趨死，權奇飽欲飛。羌兒還解事，早送版圖歸。
送韓總二首  其二 王質 
飄泊春餘絮，孤寒歲晚松。誰知文有虎，祇道士無龍。湓浦城相別，蠶叢國再逢。論心能幾許，山水又重重。
送鄭德初歸吳中 王質 
相識雖非昔，相知不似今。歲寒三益友，金斷兩同心。半子來歸葉，孤兒維事任。此間拈鼓笛，那更有凡音。
送清堅老人宰辰陽四首  其一 王質 
黔郡隨山壤，盧溪上水舟。雙眸長不夜，兩鬢未全秋。製錦寧傷手，鳴琴自點頭。武陵花賞遍，安穩上瀛洲。
送清堅老人宰辰陽四首  其二 王質 
苦楝風方作，桃花水未生。逢村宜早住，趁路莫宵行。且止青春酒，頻添碧澗羹。槐根并馬骨，切勿厭官清。
送清堅老人宰辰陽四首  其三 王質 
却背五城關，旁連七寶山。楚臣經夕宿，漢代入辰灣。花縣成陰了，桃源覓路還。功名歸晚節，矍鑠上清班。
送清堅老人宰辰陽四首  其四 王質 
穴出丹砂粒，川呈暈角輝。向來曾畫諾，此去稍斜飛。若不吟紅藥，還應對紫薇。太公雖白髮，西伯要同歸。
挽李平仲二首  其一 王質 
杳杳歸無極，茫茫恨有餘。九原那可作，萬事總成虛。汀草何嘗歇，雲山亦自如。此囘真定別，無雁可傳書。
挽李平仲二首  其二 王質 
窮達皆昨夢，死生同一波。幻身非我有，薄俗奈渠何。霜樹柯莖少，江湖洲渚多。老來不禁淚，未忍過懷坡。
挽吳節夫二首  其一 王質 
古道在今世，今人離古心。延陵存一老，元祐得遺音。樂善稻粱熟，憂民江海深。二毛方五馬，當代阻爲霖。
挽吳節夫二首  其二 王質 
生死一大事，聖賢三致思。朝聞應夕可，春葉又秋枝。高眼世無比，點頭人有誰。朔風吹槁野，天地亦含悲。
贈程元鼎二首  其一 王質 
邂逅識程子，牽連懷老坡。山林深自引，琴劍肯來過。春事已如許，客情將若何。舟行相風色，江面水方波。
贈程元鼎二首  其二 王質 
杜宇正呼急，程君來告辭。自憐吾老矣，敢問子何之。起柁指行在，求官鳴有司。歸來定何日，秋事以爲期。
憶張安國 王質 
天上足官府，舍人何處歸。世情傷幻化，道眼羨空飛。易合誰終始，難言有是非。九原如可作，來共立斜暉。
李南卿西歸求語以贈行山谷偈云八萬四千關捩子與君一箇鎖匙開僕亦有一箇鎖匙謹以奉贈 王質 
之子何方去，荆江上渚宮。頗知君筆力，能嗣我宗風。境熟拈來是，心圓觸處通。贈之一轉語，收了萬年功。
贈同省訪別 王質 
咳唾相聞地，江湖各一天。所思無物似，此去有人憐。身遠何能近，心寬自覺便。難言知幾許，囘首意茫然。
贈日者 王質 
自墮胞胎裏，難逃造化中。一毫皆有數，三昧即無窮。消息深深見，機緘了了通。君能希八九，亦足問元功。
詠蘆 王質 
高致想江湖，當庭植小蘆。清風時自至，綠竹興何殊。溉灌情偏重，琴尊賞不孤。朗吟應有趣，瀟灑十餘株。
送胡秉彝歸毗陵 王質 
千林秋葉深，此際有行人。握手恨無語，出門愁始新。殷勤一枝柳，聚散百年身。眺遠情何極，茲來跡已陳。
西齋落成呈榮茂世 王質 
主人乞我短窗明，推挽清風墮兩楹。千里坐安雙脚穩，萬金難買一軒清。掃除舊念無遺恨，收拾新工上短檠。幸有諸郎共料理，緊催燈火赴功名。
幽居 王質 
春跗秋萼以時開，爾自野生吾懶栽。有飯故須間菘韭，無羹安用著鹽梅。雲蒼雲白變復變，雨舊雨今來不來。杉露松霜皆我酒，竹根木癭盡吾杯。
秋夜讀書三首  其一 王質 
不須薄澣少纖塵，時復閒行更脚輕。樹有涼聲常摵摵，燈無熱意但熒熒。土鬆瘦菜從頭長，地浄幽泓澈底清。月化日遷人不覺，却于草木見先驚。
秋夜讀書三首  其二 王質 
縠紋絕似瀼西生，霜沫全如潄玉清。稍定心源渟夜氣，即開耳界度秋聲。旁觀事有千端異，返照身無一點輕。一醉等閒千日過，清江安用白鷗盟。
秋夜讀書三首  其三 王質 
無嫌烏帽走黄塵，塵外塵中總有人。口但輕輕吹鳥毳，腸休軋軋轉車輪。漫張明月清風眼，試玩游絲落絮身。半夜妙心花忽發，十方一剎現渾銀。
秀野亭觀雪 王質 
不見湘娥十二鬟，誰移白髮上青山。雲開上界珠宮闕，風墮游仙玉佩環。洄曲城孤千騎入，山陰興盡一蓑還。萬松嶺下寒溪口，遥想梅花露半斑。
從陳阜卿遊翠巖 王質 
馬輕人健有秋容，飛到千巖萬壑中。古殿含風寒佛骨，峻屏揭水注龍宮。行深野屨霑空翠，睡醒僧簷轉晚紅。彈指山川變光景，橫江旌吹擁元戎。
和張安國聞捷 王質 
兩京喬木久秋風，甘露棠梨非漢宮。鐵鳳雕零周廟古，玉魚流落漢陵空。朝催戰鼓雲埋陣，夜發戈船月照篷。宣德樓前清御道，明年元會納羣工。
渡湖過大浩寺 王質 
亂莎茁茁水皴皴，紅葉黄花各自春。隔竹歌呼知叟醉，倚松疎嬾見僧真。有時柏子捎衣落，無數松枝刺眼頻。山頂斜陽纔慘淡，草顛多露已橫陳。
和李平仲出郊 王質 
渡頭脆柳不堪攀，嶺背彫楓尚見斑。店小青旗低拂馬，寺荒蒼蘚暗封關。但知魚樂如吾樂，未必僧閒似我閒。忽憶去年今日處，楚山欲盡見秦山。
張元亮見訪留和坐客 王質 
杯盤倉卒但隨家，所頼龍山得孟嘉。略以詩聲知律呂，敢于學海望津涯。精神霜後千頭橘，風味新時一顆瓜。髮白未應餘子識，汗青當有後人誇。
晚泊東流 王質 
山高樹多日出遲，食時霧露且雰霏。馬蹄已踏兩郵舍，人家漸開雙竹扉。冬青匝路野蜂亂，蕎麥滿園山鵲飛。明朝大江送吾去，萬里天風吹客衣。
江西道中 王質 
落日平西樹起煙，亂山缺處水連天。城樓突兀棲雲表，樹影參差落眼前。倒引歸心纏客病，欲隨飛鳥渡平川。不辭繭足投微徑，慰藉征行有晚蟬。
林溪中阻風 王質 
扁舟西去苦匆匆，底事天回柂尾風。倉卒未應旗轉脚，殷勤聊借浦棲鴻。半山烟雨駸駸暗，兩岸霜林故故紅。得意輕帆休笑我，去來等是一孤篷。
代虞樞密宴晁制置口號二首  其一 王質 
合奏元和鼓吹聲，旌幢交映兩轅門。中臺上相官儀重，大國諸侯禮數尊。一會星辰朝北極，八方風雨聚西坤。今朝賓主周旋地，千古英豪氣象昏。
代虞樞密宴晁制置口號二首  其二 王質 
陳雷膠漆自平生，申甫藩宣共此行。夷則黄鍾相律呂，南箕北斗對高明。蛟螭鱗甲摇千纛，虎豹牙須立萬兵。千載難逢今日會，一盃且爲故人傾。
和虞相喜雪二首  其一 王質 
縞夜寒輝花雨天，洒空飛羽箭離弮。普開薝蔔諸天供，大展兜羅萬里綿。見在十方惟此佛，後來千古說今年。乾坤正頼君調理，未用輕尋范蠡船。
和虞相喜雪二首  其二 王質 
六花飛墮九重天，凍折旌竿裂弩弮。不夜嘗衘九龍燭，未春先貢八蠶綿。暫開晴色供前日，復作奇祥餞故年。留得餘生食賤麥，楊林江上海樓船。
留別虞丞相二首  其一 王質 
太倉宇宙久陳陳，合與英豪共作新。修造鳳樓須有手，住持烏寺可無人。千官禮絕三司貴，一士心歸萬國春。藉與八風吹六翮，飛騰意度不無神。
留別虞丞相二首  其二 王質 
禹跡茫茫海會同，有誰管領自西東。側身江漢歸無所，開眼乾坤見有公。隠几三思籌去住，歷階再拜叩窮通。朝家有意尋幽側，人在風烟慘淡中。
題山亭 王質 
馬喜名山去不停，半鞭馳度兩峰青。飛來山鳥能言語，老去江梅尚典型。溪女半扉撩倦客，野僧三肅上孤亭。百灘流水蒼烟上，倚盡斜陽且更聽。
題蘄倅烟霏亭 王質 
落木寒聲晚更悲，斜陽隠隠霧霏霏。並塘官路青莎合，带郭人家綠樹圍。莫遣風霜驚雁字，從教烟雨潤鳬衣。接䍦吹動肩樓聳，却下脩篁徑裏歸。
題張君量恩波寺 王質 
恩波全似海波深，聊傍支流築小亭。下映南山千丈影，上通雲漢一河星。濠梁此日堪同樂，文沼何時共效靈。人意亦隨魚意好，一觥相對萬荷青。
寄題挹翠樓 王質 
胸中磊磈但江山，翠積靈臺挹不乾。拂子折時無點滴，杖頭轉處湧波瀾。收回晚照千巖靜，放出靈光萬壑寒。我欲登樓聊舉眼，乾坤雖大不能寬。
張安國爲朱黄二豪作傳索賦詩 王質 
二豪名字遍人間，未許癡兒見一斑。俯仰半生雙鬢禿，是非千古寸心關。向來蹤跡埋空谷，老去文章滿道山。我有詩書三十乘，肯來相伴小窗閒。
余過荆州張安國已請祠先行 王質 
心事何曾吐一分，鼓嚴早已報三聲。元戎十乘公先啟，野渡孤舟我自橫。細看好山須少駐，緩摇柔櫓莫多鳴。倘能黄鶴樓前見，安得春江尾柁行。
趙景山程德紹視旱有詩成編 王質 
相隨騎尾紫游韁，各佩牛腰古錦囊。過眼風烟都領略，聚頭燈火更平章。鵲枝賦罷驕橫槊，蚓鼎聯成倦倚牆。三讀軒渠仍伎癢，亦撩草夢到池塘。
送陶茂安知永州 王質 
弓刀陌上起征塵，行到瀟湘春已深。柳子文章親到眼，魏公池館故沾襟。莫生去魯遲遲想，且慰歌廉望望心。瀧水浯溪江不隔，肯憑鯉尾寄佳音。
觀政堂成上黄少譽二首  其一 王質 
胸中道德五千文，聊借高堂發妙音。背倚飛樓懷古意，面臨止水正人心。新荷此際敷青葉，穉柳他年貯綠陰。但使厨烟無太遠，時來分座伴孤斟。
觀政堂成上黄少譽二首  其二 王質 
潁州丞相舊能名，傳到雲孫尚典型。月在澄潭心共白，山圍宴坐眼同青。暫離方丈羣仙侶，獨抱黄庭一卷經。十頃玻璃能幾許，看公擊水渡南溟。
題邕希孟靜室 王質 
綠玉珊珊密映門，雙扉不受一絲塵。經函藥鼎元無用，茗椀熏爐總是真。坐閲百年俱幻境，肯懸一榻貯閒身。麈毛揮罷無人語，靜看冰壺一點春。
送鈕子明 王質 
大夫離別莫心酸，痛飲長歌作壯顔。勿羨春江燒赤壁，須從夜磧度陰山。精神勃鬰雙眉上，功業輪囷十指間。看罷吳鉤騰上馬，臨分小試出三關。
老人嘗饌北食兒女輩不能過蕪湖多魚且美僕生長澤國不可一日無此 王質 
不得揚州蟹蛤嘗，江鄉魚味亦相當。自從南渡爲生理，慚見東人說故鄉。出火麥團猶雪白，带漿米飯更鵝黄。老人日日惟須此，長笑兒郎太楚傖。
含山寺 王質 
一僧龐眉拄杖扶，自汲石泉澆茗盂。山深松樹鬚髯古，寺老木魚鱗甲枯。心閒逢人謝禮樂，身倦到枕即江湖。夢回石壁半斜照，蝙蝠打人山鳥呼。
送王仲鈐口號 王質 
華屋沈沈燕不譁，綠陰悄悄樹含花。旌旗照野元戎壯，禮樂充庭使者華。解袂莫辭雙玉酒，同班行待五雲車。金虬度徹陽關曲，佳月隨人未肯斜。
送胡正仲二首  其一 王質 
萬安松檟已參天，屬眼昆仍故宛然。榮尹堂前周兩紀，甘王樓下跨三年。八風翻海如如定，一月當空在在圓。太極清都天尺五，柂牙捩轉去翩翩。
送胡正仲二首  其二 王質 
稍稍秋風吹客衣，浮雲斜照送將歸。摇開楚岸蟬方急，行到吳江雁已飛。直恐相思衣带緩，無令問訊驛書稀。一牛鳴地難傾倒，何况山川道路違。
和陳阜卿 王質 
雨花臺下晚江秋，曾對斜陽倒玉舟。自斷我當歸弔屈，不應君亦未封留。異時兵裏同悲喜，今日樽前再勸酬。悵望佳人雲暮合，空遺別恨與湯休。
送酒與胡倅 王質 
青堅堂下出香泉，歷歷春聲到耳邊。卷起白波滋舌本，養成黄氣舞胎仙。帝觴他日分涓滴，家釀今朝養聖賢。飲罷鈴絛應已製，汝陽乘此去朝天。
送劉子開二首  其一 王質 
帝恩無吏肯承宣，雨露滂沱貯半天。璀璨兩星同拱所，蕭梢一驥獨當先。驅馳足下千重繭，忠孝心頭一寸田。孺子亭前見三雋，爲言秋事亦茫然。
送劉子開二首  其二 王質 
塵中拈出玉光明，追琢多年老更精。會使低頭降志士，無令抵掌笑書生。此行原野霜風急，所過溪湖潦水平。鴻雁同天不同侶，爲傳好在與南卿。
送王充老歸旴江 王質 
風遣輕蒲趣去程，滿江秋月碧紛紛。相看斷雁情何極，同著征衫袂更分。千里固應俱對月，一樽安得再論文。從今竹枕蓬窗夢，不夢懸刀只夢君。
送李公 王質 
海內堂堂見此公，孤高不與萬夫同。身行宇宙東西遍，心徹乾坤表裏通。莫共林泉謀老境，更看彝鼎篆新功。君王拊髀休長嘆，亦有英豪在眼中。
送趙子真送藏經于朝廷 王質 
憶昔同遊金鳳臺，臨高望遠思悠哉。重來又作燕山別，不意翻爲驛馬催。寶藏元輝天上去，塞塵秋色鬢邊來。歸期已定終年約，莫遣丹心一寸灰。
別張君玉二首  其一 王質 
烟霜江漢雁南飛，鸚鵡洲前再拜辭。風勁周郎焚艦日，月明庾老上樓時。無言只共江聲語，有意惟憑山色知。他日中原公事了，磨崖千丈要豐碑。
別張君玉二首  其二 王質 
白雲黄鶴會相逢，湖北江南故楚宮。拭目文章王八座，叩頭勳業趙三公。今朝側耳聽奇偉，何日投身佐事功。公到京師相記憶，蘆花江上竹竿風。
謝王巽澤新火 王質 
月落參橫剝啄聲，起驚新火到陳人。鬢隨周爟年年改，心共商盤日日新。桐甑飯香增意氣，草堂燈影換精神。侯家宮蠟晴烟起，公自他時作好春。
謝范西叔惠詩 王質 
世間無可似君詩，兔杵聲寒露脚飛。頷下驪珠能奪取，袖中滄海更携歸。久荒此事成疎懶，頼有斯人爲發揮。佳處不隨車馬得，但扶古堞看斜暉。
贈徐輝 王質 
五曜循環十二宮，乾坤盡落往來中。竹羅書在人安在，姑射山空道不空。疇昔未能知本末，從今不復問窮通。東樓恣享湖山樂，三尺闌干萬里風。
贈湯元亨 王質 
湯子親携寶鑑囊，路開春草見王郎。只今萍梗栖湓浦，疇昔松楸在建康。數轉話端纔歷歷，一生身世不茫茫。從今點破心間事，獨對東風笑一場。
贈鄧東 王質 
青藜半夜放光明，玉字金文下太清。舉眼試看君行略，點頭會盡我平生。運行勝景丁居丑，歲建昌期乙遇庚。四十五年如夢過，尚堪晚景見昇平。
贈劉遂良 王質 
二年不下竹匡牀，枕損茅齋小米囊。吹起江風渡劉子，踏開荒草見王郎。胡灣此際談三命，淝水何時戰一場。他日中原公事了，與君同話此荒涼。
和李粹伯 王質 
不多風雨已秋容，慘澹斜陽濕晚紅。長憶蘋風過歸雁，更思烟浪拍垂虹。未應堂上燭能滅，所願樽中酒不空。卷雪樓前卸帆日，却從天際望吳中。
又和李粹伯 王質 
雲似諸公簿領閒，不名阿堵但江山。秋風未白平生髮，尊酒聊赬壯士顔。醉後參虛無咫尺，悲來天地總間關。歸眠夢繞瀟湘野，紅葉黄花滿望斑。
問王稚川覓酒 王質 
麥天一似菊花秋，澀雨癡風故作愁。幸自從來公不飲，何如乞與我銷憂。膠膠擾擾誰能問，兀兀陶陶得即休。七澤五湖烟水闊，可容閒夢到滄洲。
次通守韻題和政堂 王質 
攙天高柳意堂堂，柳外山長水亦長。百尺冰壺清徹底，一川雲錦爛生光。暫看屬玉摇波影，速駕麒麟入帝鄉。宣曲宜春驂輦路，上林風味薄沙棠。
和郭子應二首  其一 王質 
出門吹面已薰風，春在垂楊慘淡中。我輩不須悲聚散，此江元自有西東。日暄波暖魚苗出，雨潤泥融燕頷豐。尚可淹留成一醉，引盃說劍未輸公。
和郭子應二首  其二 王質 
北窗睡起復西窗，心事悠悠付枕囊。日靜無人驚燕雀，野青隨意卧牛羊。愁中故自傷遊子，別後還應憶漫郎。萬里梅邊尋斗米，夫君身世亦遑遑。
和張君玉 王質 
且把鋤頭且著書，懶隨臣朔怖侏儒。車腸久自思懷橘，蓬首還應念執殳。未暇洞天尋小有，盡將世界付南無。不知南北東西後，肯寄書來問老夫。
和張君玉與史喬年 王質 
弩矢先驅導繡衣，芙蓉倒影動旌旗。行歸容與螭頭陛，且去摩挲峴首碑。吳帝城邊逢此日，越王樓上憶他時。相煩問訊隆中陌，尚有當年草木知。
和張君玉 王質 
使星卿月共光輝，行轉杓衡入紫微。白粲萬檣軍總飽，紅稠千榦馬能飛。後身叔子今安得，萬代夷吾古亦希。風動一江吹晚雪，歲云暮矣送將歸。
和沈述之贈權幹詩 王質 
江楓不敵寸心丹，何待霜雄吏自寒。滿眼空空無一佛，舉頭在在有三官。毛端解運三千界，脚底常飛九萬摶。鳬茈餘根挑欲盡，莫憂魯巷有顔簞。
用沈述之韻賦靈槎 王質 
甘王樓下挽清暉，不到三湘識九疑。骨健任從波浪嚙，眼空冷看市朝移。常懷一簣香爐日，不見三峰雪嶺時。安得杜蘇添此沈，相從地上作三奇。
次韻姚貴聰 王質 
小簾低捲一庵春，茗椀薰爐作意新。今日共懽何事酒，他年定託不孤鄰。愁腸繚繞終難展，醉字橫斜半失真。遥望江流橫日脚，極思沙嘴問歸津。
次通守韻題廓齋 王質 
遥傳碧落入新除，早向清都卜定居。金勒鳴珂班退後，玉堂揮翰酒醒餘。試聽掣動鈴絛響，驚看飛來錦帕舒。甘露堂前正秋色，集賢如堵望相如。
銀山寺和宗禪師四季詩 春 王質 
但聽清圓不覺喧，松牀紙帳坦便便。草深雉子爭烘日，樹暖蜂鶵懶趁烟。無事石頭頻打睡，有時村店暫逃禪。尋花問柳山前後，隠隠鐘聲暮已傳。
銀山寺和宗禪師四季詩 夏 王質 
繞廊行聽鐸丁當，禾稻桑麻各一鄉。竹影能令心灑落，溪聲自與意清涼。門無驚鹿衝籬破，路有疎螢掠草光。纔到斜陽生暮靄，滿庭山露滴松香。
銀山寺和宗禪師四季詩 秋 王質 
塵埃飛不到郊坰，山鹿溪魚任意行。密逕竹烟迷暮影，幽巖松露滴秋聲。燒殘野草斕斑黑，脫盡疎林隠約明。溪石稜稜波激激，水花紅紫謝還生。
銀山寺和宗禪師四季詩 冬 王質 
夾徑長松耐凜冬，隨溪覓路杳無窮。曉霜易滑荆橋上，朔雪難侵紙帳中。溪冷無魚供酒客，林荒有鹿伴樵翁。江湖水濼多蘆葦，不異飄鴻泊野風。
答楊教見和 王質 
飯鼓逢逢睡起時，先生弟子總關扉。不妨堂下輕騎馬，切莫江頭浪典衣。且對燈花隨雨落，任從苜蓿列盤稀。杜陵鄭老襟期在，今昨那能定是非。
挽趙處士 王質 
叩閽凜凜疏三通，歸社蕭蕭酒一鍾。龍卧高陽呼不醒，鵬飛北海去無蹤。無年及見安車召，有子能荒大國封。想見功名心未死，亦隨江漢去朝宗。
弔法空 王質  西湖
鶴不勝癯汝更癯，平沙獨立未爲孤。雨花臺上方知有，明月堂中竟省無。此夜吟風憑北固，何時乘月叩西湖。出頭已解挑包走，試路西江問老夫。
挽虞丞相 王質 
一德風雲會，千秋海嶽靈。中涵天度量，外峙玉儀形。人物如三代，文章似六經。嘉謀調藥石，偉望振雷霆。二水盤明鏡，三嵎揭秀屏。天心開俊傑，世路化畦町。采石交綏急，參謀攬轡停。舟中掬晉指，屋上建秦瓴。帝座憂回喜，邦人醉得醒。江聲鳴歷歷，圖畫儼亭亭。蜀道馳宣詔，函關寖啟扃。希文初遇呂，平仲卒逢丁。直北烟都歇，居東雨載零。野隨裴令綠，竹爲武公青。宇宙傾風采，朝廷遲典刑。三邊頻仗節，七府遍移廳。堅重車方軌，光新刃發硎。事融湯裏雪，物轉手中瓶。杞梓充庭茂，芝蘭滿甸馨。寶奩森漆栗，樂籠富參苓。幽士寧悲鵩，該儒總識鼮。輸懷情繾綣，接語步竛竮。巖壑多空帳，江湖少带笭。姚崇資倜儻，葛亮意丁寧。秀氣橫連霍，洪恩沇溢滎。德威馴虎兕，道力化蝗螟。烽燧寒邊堠，桑麻蔽遠坰。農熙牛𧥄𧥄，兵勁馬駉駉。雁澤寬心駐，龍沙側耳聽。檄囊停插羽，綸閣緩摇鈴。周廩仍多黍，堯階再産蓂。長楊荒御宿，茂草鞠虛囹。忽化雙林火，俄流五丈星。更生游佛國，中衛立仙庭。陵寢稽朝洛，王師寖度涇。蕭何雖鎮蜀，韓信未踰陘。鶴踞新華表，鯨歸舊紫溟。月明空皎皎，風遠但泠泠。蚤歲蒙推奬，多時備使令。盤餐傳舴艋，茵吐濺篁箳。追琢參羣玉，調和作五鯖。自從悲殄瘁，誰弗念伶俜。道路紆脩阻，音塵墮杳冥。口呿惟墨墨，頭點自惺惺。髮白心隨老，燈青目不瞑。有聲號井絡，無路挽車軨。睿意思元老，徽章播大廷。雲臺先鄧禹，烟閣重房齡。未解聯溫贊，何勞勒固銘。孫多騏驥骨，子悉鳳凰翎。生死雖無憾，哀榮不忍聆。一從雲隔漢，兩見水漫汀。飛夢風翻絮，浮生浪捲萍。西塵黯沈日，雙照淚熒熒。
燈花 王質 
造化管不得，要開時便開。洗天風雨夜，春色滿銀臺。
團扇歌 王質 
鸞背如花女，出自咸陽宮。不愁無主愛，惟怕見秋風。
竹夫人二首  其一 王質 
夫人承主愛，不在鴛鴦幃。庭楓飄一葉，滿眼貯秋悲。
竹夫人二首  其二 王質 
洞房暗薰結，誰作雙蝴蝶。夫人獨自夢，清露泣寒月。
上虞相行春口號十首  其一 王質  西湖
賓從行間錦作團，相公馬上玉爲山。今朝除却西湖好，天下無春似此間。
上虞相行春口號十首  其二 王質 
馳上平岡小打圍，相公自控紫絲鞿。一鞭揮出三千騎，驚動流紅窣窣飛。
上虞相行春口號十首  其三 王質 
蝶整鶑齊不亂飛，好風吹雨上花啼。和寧門外沙如雪，且向江堤試馬蹄。
上虞相行春口號十首  其四 王質 
團紅碎綠罥絲飛，不敢輕輕觸衮衣。正欲辭春春未許，且教留待相公歸。
上虞相行春口號十首  其五 王質 
暖霧昏雲養麥天，春風引綠去綿綿。種成百萬軍民飽，忠孝心頭一寸田。
上虞相行春口號十首  其六 王質 
浪縠高張碧四垂，游絲欲下不能低。斜陽却恐花成睡，只在天邊未肯西。
上虞相行春口號十首  其七 王質 
雲空玉宇降重重，匣面雙蟠小戲龍。夾路繁花香到骨，不如天上紫芝封。
上虞相行春口號十首  其八 王質 
暗黄退柳綠厭厭，長與行人駐別筵。傅說歸朝天下雨，不如休繫相公船。
上虞相行春口號十首  其九 王質 
嬌風悄悄日晶晶，只見花光不見塵。行過津頭旗轉脚，萬波吹動碧鱗鱗。
上虞相行春口號十首  其一○ 王質 
遥指吳天背蜀雲，峽波小綠作微皴。西州寒食清明了，猶見檀心上苑春。
效竹枝體有感四首  其一 王質 
來時梅花繞路旁，祇今壓枝梅子黄。回思孤徑踏斜月，冉冉馬頭迎曉香。
效竹枝體有感四首  其二 王質 
石橋直下槳雙橫，落葉漸低湖水生。歸心欲寄潮頭去，潮頭不肯過湓城。
效竹枝體有感四首  其三 王質 
斜風急雨暮瀟瀟，更與客懷增寂寥。樹頭梅子未全熟，莫來窗下打芭蕉。
效竹枝體有感四首  其四 王質 
江南烟雨梅子肥，稻針刺水青離離。江南風物亦如此，所恨情懷非昔時。
即事 王質 
桃李陰陰子滿枝，春心密意兩忘機。無何一點流鶑過，驚動楊花簌簌飛。
夜泊荻港二首  其一 王質 
落日人家已半扉，隔籬問答語聲微。桑枝亞路蟬爭噪，一似南村割稻歸。
夜泊荻港二首  其二 王質 
野火參差度暗光，蕭蕭蒲稗自生涼。夜深雲上無星斗，古樹陰沈覺許長。
次虞樞密九日登高韻 王質 
滿擬重陽醉菊觴，花時多已過重陽。年來莫是無知己，未遇淵明不肯香。
問王稚川借其父承可詩二首  其一 王質 
侍郎墓檟已蒼蒼，萬古江河一錦囊。杜老平生憐驥子，不將衣鉢付他郎。
問王稚川借其父承可詩二首  其二 王質 
百代風流集豫章，娟娟各自作時妝。誰知索虎鉤鯨手，傳到黄家便到王。
夜坐起贈范西叔何子方 王質 
濃淡雲中月吐吞，寒枝驚葉動烏蹲。青熒一點無人對，頼有西風爲掩門。
贈李時雍 王質 
平生飽識世間愁，牢落江南盡處州。插架有禾三百把，與君來往亦風流。
集秦國文恭公句壽胡正仲四首  其一 王質 
絳霄別有大羅天，鈞奏聲沈帝所閑。歲晚政成丹詔下，水蒼朝珮響珊珊。
集秦國文恭公句壽胡正仲四首  其二 王質 
玉蟾濡翰待君揮，五世嘉占得鳳飛。朝野多驩天子聖，便應調鼎向黄扉。
集秦國文恭公句壽胡正仲四首  其三 王質 
君在東南第一流，綠綈膺檢出神州。舉頭試作長安望，昨夜靈槎近斗牛。
集秦國文恭公句壽胡正仲四首  其四 王質 
三殿觚稜照綵霓，星郵傳詔紫芝泥。休論萬里封侯事，此去青雲別有梯。
送徐聖可十首  其一 王質 
此州斗大故爲慳，金印如之足解顔。他日低頭看屈肘，亦思王老住胡灣。
送徐聖可十首  其二 王質 
元素當年會子瞻，山三百疊故依然。風流文采徐楊並，所欠賓朋似往年。
送徐聖可十首  其三 王質 
君玉風標世所希，日臨小閣瞰清池。君來已隔元豐夢，鷺靜魚寒尚往時。
送徐聖可十首  其四 王質 
一陳一葉此橫飛，飛到清霄總不遲。東海月輪今又滿，履綦安穩上丹墀。
送徐聖可十首  其五 王質 
吾知昭德眼通明，君與渠家最有情。何况蜚聲滿黄閣，定應倒屣笑相迎。
送徐聖可十首  其六 王質 
君到長安見侍郎，定咨老子鬢毛蒼。爲言薜荔藤邊事，一局棋收又一觴。
送徐聖可十首  其七 王質 
文康伯仲見昌黎，傳到雲孫又過之。君見小坡應記憶，近香亭下啜茶時。
送徐聖可十首  其八 王質 
東望苕溪想月卿，尚懷泉石養精神。倘于歸雁亭邊見，爲道陽關有故人。
送徐聖可十首  其九 王質 
寶溪同社兩齊年，一落江湖一上天。試問吾兄應好在，何時再拜玉階前。
送徐聖可十首  其一○ 王質 
卷雪樓前欲放船，滄浪亭上且扶肩。他時一月同千里，江漢吳淞共拍天。
贈畫工 王質 
我無頭上進賢冠，祇带儒生一味酸。願向筆端求蒻笠，桃花春水把漁竿。
寄峽石老人 王質 
白沙渡口見鬚眉，袖角槎牙出好詩。願得揚舲秋水去，共看明月墮琉璃。
題大浩寺 王質 
漫山竹樹結清深，古殿荒寒一兩燈。但有菜根隨粥飯，老夫請作住持僧。
題真如寺 王質 
舊紅新綠都如許，塵世何曾有定春。晚渡野航衝雨去，今朝佳處總吾人。
月下看古碑唐貞元間物也 王質 
泥土相纏四百年，摩挲十在九彫殘。明朝叉手東西去，更有誰人月下看。
題李白笠釣圖 王質 
龍子梅粧釣笠前，脫靴豪氣總蕭然。一絲來往茫茫碧，不記開元後幾年。
題竇伯山小隠詩六首  其一 王質  钱塘江
栗里柴桑事事無，但言吾亦愛吾廬。掃開秋草門前路，恐有觀潮訪後湖。
題竇伯山小隠詩六首  其二 王質 
深衣緇緣古風標，不用橫飛上九臯。且伴寒泉薦秋菊，水仙王亦是吾曹。
題竇伯山小隠詩六首  其三 王質 
蒲稗蒹葭密擁門，無風亦自有秋聲。烟塵齊魯今何在，下雉陽新有兩生。
題竇伯山小隠詩六首  其四 王質  庐山
山澹雲濃間有無，數牛鳴外接匡廬。甘樓亦有鴟夷老，左右盆山即五湖。
題竇伯山小隠詩六首  其五 王質 
瘦水微皴漸復槽，秋楓脫葉下江臯。王楊盧駱青冥上，不廢江河廢爾曹。
題竇伯山小隠詩六首  其六 王質 
秋草空繁不識名，秋蒲雖脫尚能聲。君行愛護青鞋底，行到山空恐路生。
題薛公肅西湖問梅圖二首  其一 王質  西湖
茅屋荒寒篝影昏，口心相應共花論。山橋野渡香凌亂，君在江南我劍門。
題薛公肅西湖問梅圖二首  其二 王質  西湖
人眼心花總不昏，細從烟外月中論。孤山疎影橫斜處，今有珠樓鎖翠門。
舟中題石母洞前潭中玉犀石 王質 
玉犀玉犀是何物，白玉麟蹄水晶骨。珠宮貝闕不勝寒，夜來走出蛟龍窟。
黄制幹坐上題墨竹扇 王質 
自有清風風不吹，雖無明月月相隨。此君不可無一日，奈有霜寒露冷時。
和黄少譽綠萼梅 王質 
綠毛么鳳仰銜花，不在山椒即水涯。昔日鬢邊能似此，春愁磨盡總成華。
問查元章覓龍團茶 王質 
戲龍頓斷天門鎖，來蟄公家片段箱。恐有墮髯收不盡，覓來驚起雁鳬行。
用前韻謝元章惠茶二首  其一 王質 
吾夜輕行過故鄉，不知箭栝與車箱。清風一點吹靈府，夢斷江南白鷺行。
用前韻謝元章惠茶二首  其二 王質 
白日騰騰睡醉鄉，塵絲撩亂罥巾箱。從令易趁繙書課，滿眼精神下五行。
和袁丞蓋嶺長松三首  其一 王質 
强名呼作大夫官，亙古摩空不免冠。但惜五封遭一點，寧如深嶺撼風寒。
和袁丞蓋嶺長松三首  其二 王質 
露邊穉葉亦堪餐，霜後皴皮更可冠。撫此盤旋不憂晚，但憂栗里酒樽寒。
和袁丞蓋嶺長松三首  其三 王質 
百灘飛度半雲端，波浪聲雄不濕冠。嚲袖垂鞭徐進馬，市塵無此雪風寒。
和李無變與諸公出郊訪王彥博 王質 
病來無力勝鞍馬，不得蘭亭共一觴。射雉如臯猶不笑，散花方丈錦千張。
和李無變求詩 王質 
十年慘淡經營處，一點青熒燈火知。平日詩從天外得，只今天外總無詩。
和秋日即事韻二首  其一 王質 
駮駮山蒼雜水紅，不如冷眼看秋風。北鴻已望江南起，飛過榆林月正中。
和秋日即事韻二首  其二 王質 
初楓葉外數行飛，瘦竹竿頭一點黐。浮世危機總如此，青蛇飛處且相隨。
千葉梅 王質 
一枝獨立衆芳先，小翠長紅一任妍。縞袂仙人來閲世，向來手眼故千千。
新竹 王質 
我不疎君君自疎，此君於我定何如。中庭明月常常在，卷地風來不掃除。
合歡扇 王質 
明月雖圓有缺時，合歡安有百年期。故令六六深宮女，淚落君前自不知。
九華扇 王質 
玉斧修成玉兔宮，蕭蕭無日不秋風。九華紫翠騰空起，取次拈來在掌中。
紗扇 王質 
八字囘環字字精，一規孤月半銖輕。只應來自鮫人室，風動猶聞細浪聲。
黄鵠扇 王質 
摩盡青雲到紫微，玉城風露冷霏霏。政令同落生綃上，亦勝空梁一燕飛。
竹扇二首  其一 王質 
脫盡龍兒錦繡衣，一枝變化作千絲。泠然不受人間暑，誰道清風有歇時。
竹扇二首  其二 王質 
老龍飛去葛家陂，尚有龍兒戲錦衣。只恐世塵吹不盡，世塵吹盡聽龍歸。
白羽扇二首  其一 王質 
昔卧隆中今渭湄，真龍長御快風飛。出關吹碎兒郎膽，安用軍師更指揮。
白羽扇二首  其二 王質 
鼎足三雄各立時，卧龍騰起向西飛。渭川波盡摇明月，百萬貔貅聽指揮。
七寶扇 王質 
七寶薰開萬竅風，靈犀一點與天通。婆娑吹動紅爐雪，總在清涼世界中。
六角扇二首  其一 王質 
一自昭陵掩閟都，龍跳虎卧世間疎。如今縱有千金璧，不博當年十字書。
六角扇二首  其二 王質 
昔日蘭亭暢惠風，至今不與庶人同。百金五字都休問，修竹清湍在眼中。
蒲葵扇 王質 
輕蒲獵獵野風秋，吹上蟾宮白玉樓。想見東山紅粉裏，超然惟有此風流。
道經 王質 
端拱主人無語句，臺輿僕隸閙喧闐。希聲絕想忘言處，海水墨山書不全。
栗里華陽窩辭 移南村辭 王質 
多柴多桑兮繁陰，栗熟兮山前山後而多聞。有人兮素心，林密林疎兮溪山自爲秋春。不見兮相思，相思兮起下牀而攬衣。南疇兮嘉穟，北牖兮新葵。轉南村兮西廬，夫豈衆芳兮要之。何所獨無芳草兮，惟吾宇其增菲。紛有此內美兮，奚適而非良期。勿知太元兮，又焉知義熙。
栗里華陽窩辭 去彭澤辭 王質 
西田下潠兮將荒，胡不歸。彭澤洵美兮，唯柴桑其是思。米五斗兮何薄，带一束兮何卑。乾坤莽蒼兮，懷有道之無期。山隩兮江衝，魚龍波濤兮，蘆人漁子猶怔忡。朝上英兮暮下雄，山林自有豪杰兮，白銀水精之飛龍。
栗里華陽窩辭 游斜川辭 王質  庐山
風物兮美且閑，矯鷗馳魴兮各適所天。南阜兮斜川，川雖斜兮心不然。二鄰三曲兮爲誰，劉即周兮祖謝羊龐皆從而命之。閙沙奔兮烟瞀，回峰轉兮雲䎖。上下湓浦兮，無乃丹陽之桀人。不恨廬山之弗秀兮，恨廬山之弗深。
栗里華陽窩辭 穫西田下潠辭 王質 
平疇兮交遠風，良苗兮懷新新。欲升兮未升，猿鳥兮悲吟。饒霜露兮深山，風氣兮先城郭而生寒。堇不苦兮將辭其實，難倍伊蓰周兮又奚著而奚作。青山白蓮兮遼遼邈邈，矧玉臺兮金闕。
栗里華陽窩辭 居句曲山辭 王質  泰山
林屋兮峨嵋，岱宗羅浮兮繚之。幅員既長兮無極，杳烟壑兮雲陂。谷高陵深兮矧昭陽穹廬之翻覆，萬春千秋兮句曲。東麓兮南岡，桂椒蕭艾兮同香。湛汧溪兮永碧，岌菌山兮長蒼。
栗里華陽窩辭 移積金澗辭 王質 
長史御風兮舍人躡雲，掾左右兮山高谷深。昔渺渺兮何世，今茫茫兮何代。王謝兮埃中，楊許兮塵外。五明重雲兮咫尺而阻脩，東春兮西秋。羣芝兮遞芳，朮花參花兮似不仝。人兮焉往，藥香無歇兮人生不可以久留。
栗里華陽窩辭 禮育王塔辭 王質 
乾坤分吳越兮，隔以海潮之飛，鴻鵠兮十度而九回。朝句曲之嶙峋兮，暮育王之嵾嵯。垂老遠遊兮，豈其舍人長史之非。上精行次絕行兮，非通行照行之可希。天石縱兮天河驚，星辰日月兮欹危。度錢塘兮江碧而山蒼，斯行兮非常。
栗里華陽窩辭 築層樓辭 王質 
樓愈高兮世愈遥，平壤兮層霄。松遇風風遇松兮，信美而弗超。笙籟兮雲陂，波濤兮雪川。夢已隔而弗聞兮，矧浮塵之入飛烟。樓安得兮袤阜，松安得兮穹岩。大分有終兮大空無終，斯時有羣仙之是從兮，它時無一人之與同。
栗里華陽窩辭 籃輿柴車 王質  庐山
柴桑雖寂寥兮亦扶疎，不孤吾烓兮吾車。紙筆梨棗兮物計，有酒兮聊可與娛。洲寒兮桑落，久阻修兮江淮慘其如昨。鶴怨兮猿悲，灌卉宿莽兮無依。湓城倘可以且泊兮，廬山未趣夫來歸。
栗里華陽窩辭 舫舟 王質 
有事兮春疇，趾垂舉兮攙游。碕回回兮峪漫漫，何楫兮何舟。潺湲兮虎溪，東林兮遠師。溪深兮榜度，溪淺兮行歸。諦玩兮苔痕，逆知兮履綦。林有影兮溪無聲，露下月明兮過之，到家兮掩門。噫其不爾兮，闔蓬亦可以棲身。
栗里華陽窩辭 琴 王質 
寫意兮憑聲，寄無所兮夫何能陶我心。酤我醑我兮勿充，豈其餘兮于琴。山空兮聲出，溪空兮聲澈。遲有絃兮何時，溪山兮爲我流水而白雪。虎溪石兮濺濺，靈山樹兮欒欒。柏下之人已往兮，清吹毋爲之輕彈。
栗里華陽窩辭 壺觴 王質 
乾爲天兮爲圓，有時兮不然。醒復醒兮日月皆爲之右轉，醉復醉兮天勿爲之左旋。騖遐觀兮北睨，斂孤照兮南䀽。天下有道則庶人不議兮，夫何波浪之瀰漫。柯欒欒兮我眄，松蕭蕭兮我撫。阿衡去我兮已遠，我獨歌兮獨舞。化無輿兮曷乘，盡無宅兮曷歸。今茫茫兮何是，昨莽莽兮何非。
栗里華陽窩辭 鹿皮巾葛巾 王質 
斕斕兮斑斑，毋落落兮其間。蒼茸黄精之本兮，秋風杳生後而生前。山葛兮山巾，勿問山中兮君其問諸水濱。瀼瀼兮秋露漙，蕭蕭兮秋風生。浄居永福兮，胡可得爲孤山之寒人。荷荷兮已矣，膠膠兮何耶。去復來兮，願采茅山之藥花。
栗里華陽窩辭 笙 王質 
山不風兮風不松，{碻攵}磕兮自生松風。夫何所嗜之太酷兮，山林將安爲容。下坂兮飛鞚，袤川兮深弓。去彼取此兮但空，斯情兮焉窮。王母去兮雲歸，王子來兮霜霏。鳳皇兮驚飛，明月在天兮星稀。疇昔兮成非，是耶非耶焉知。
栗里華陽窩辭 栗里車及輿 王質 
跚跚以出，軋軋以趣。山攃淺草，溪滔深蒲。在我窩兮不可傷，竹竿潗潗桐油香，遮雨遮風遮夕陽。
栗里華陽窩辭 栗里杖及塵拂子 王質 
溪昏霧多，潤即搓挪。路微石狠，弱即擔柯。在我窩兮不可摐，十二紅邊千百紅，入山轉深春轉濃。
栗里華陽窩辭 栗里舟及櫂楫 其一 王質 
山崎水嶇，無軌可濡。草黭木黮，無轡可攬。在我窩兮不可睽，孤篷秋風秋葉飛，露冷波寒宜早歸。
栗里華陽窩辭 栗里舟及櫂楫 其二 王質 
橫江斜風，零雨其濛。無蓑無笠，誰適爲容。在我窩兮不可殃，濈濈濕濕麾牛羊，負餱轉入魚龍鄉。
栗里華陽窩辭 栗里舟及櫂楫 其三 王質 
𣻑𣻑其搟，{扌穀}{扌穀}其盪。吾非榜人，惟意所向。在我窩兮不可擲，菌桂木蘭皆不必，何材不動能浮碧。
栗里華陽窩辭 栗里屨鞋 王質 
有黄其總，有青其絇。岩壑崎嶇，不利走趨。在我窩兮不可排，白沙何嘗破青鞋，柳絮蒲花鋪滿街。
栗里華陽窩辭 栗里枕 王質 
塊不枕頭，防兒來偷。疾攑深投，安枕長流。在我窩兮不可忘，無煩酴酥入枕囊，但乞野菊花風香。
栗里華陽窩辭 栗里杯觴及壺罇 王質 
松陵木癭，草堂竹根。草堂不貧，仍有瓦盆。在我窩兮不可攙，自古英豪于此韜，不英不豪杯可銜。
栗里華陽窩辭 栗里燭 王質 
有月未生，誰與爲朋。姑閟我光，少須爾明。在我窩兮不可陵，疎幹一任梢浮雲，我自傳燈仍續燈。
栗里華陽窩辭 栗里衣 王質 
芰荷我衣，芙蓉我裳。秋風易彫，相從勿長。在我窩兮不可侵，薪姑稻姨不可紉，樹有游絲茅有針。
栗里華陽窩辭 栗里巾及冠 王質 
東莊有紵，西莊有葛。翾哉附蟬，棲我枯茁。在我窩兮不可譏，斜日西西鳴竹絲，暗樹鈎冠休夜歸。
栗里華陽窩辭 栗里牀 其一 王質 
晝亦蝴蝶，夜亦蝴蝶。普天長春，芳草無歇。在我窩兮不可妨，瑇瑁珊瑚終剝牀，枕中江漢菰蒲香。
栗里華陽窩辭 栗里牀 其二 王質 
曲江錦茵，白蘋紅巾。我茵不文，雖吐奚嗔。在我窩兮不可驕，深陷溪山花柳毛，松房竹館棲身牢。
栗里華陽窩辭 栗里牀 其三 王質 
礤礤其粗，异常异常其緊。夫惟無華，可與相永。在我窩兮不可嗤，徑微樹繁行稍遲，倦即倚牀齁片時。
栗里華陽窩辭 栗里案 王質 
昔冰我眼，今雪我身。豈惟我身，又玉我心。在我窩兮不可鄙，班坐春莎總吾椅，嗒隠春山亦吾机。
栗里華陽窩辭 栗里琴 王質 
宜竹宜松，宜山宜溪。有月與風，無適不宜。在我窩兮不可攖，千頭萬緒叢關心，纔聞一聲無一星。
栗里華陽窩辭 栗里鋤鏟刀斧 王質 
我藥務滋，我蔬務榮。閑卉閑花，任其死生。在我窩兮不可沈，鏟欲平平鋤欲深，𣟸刀鈎林多錯薪。
栗里華陽窩辭 栗里香及香爐 王質 
竹䶉食葉，切勿食根。爾首銜蟬，我心騏驎。在我窩兮不可嫚，楓樟爲謀石爲炭，卯鐘午魚可以換。
栗里華陽窩辭 栗里扇 王質 
生綃白團，有風亦袢。玉潤碧鮮，無風亦寒。在我窩兮不可離，吾無玉手捉蒲葵，蒲葵自托東山輝。
栗里華陽窩辭 栗里花藥 其一 王質 
花藥之列，無先我梅。宜江宜山，最宜幽溪。其次桃李，色香俱美。難哉李孟，諸君之子。在我窩兮不欲稀，舍南舍北多令姿，足未出門心已歸。
栗里華陽窩辭 栗里花藥 其二 王質 
花藥之列，無先我菊。宜露宜風，大率宜肅。其次蘭桂，饒山林氣。菊不敢先，迭爲仲季。在我窩兮不欲枯，山容貴癯神貴孤，塵外有此塵中無。
栗里華陽窩辭 栗里卉木 其一 王質 
卉木之繁，所先我竹。成兒超母，二百日足。其次松柏，異餘同節。自稚及老，升竹叔伯。在我窩兮不欲摧，雪月雨風無亦宜，就中松風天下稀。
栗里華陽窩辭 栗里卉木 其二 王質 
卉木之繁，無先我桑。相助芙蓉，與吾集裳。其次槐榆，春風同敷。亦有翠葆，清涼吾廬。在我窩兮不欲殘，六七月起秋風寒，蕭蕭吹得螵蛸乾。
栗里華陽窩辭 栗里翼彼新苗 王質 
新苗之翼，無先我禾。雪花將繁，雲子亦多。其次麻麥，東阡西陌。足度一世，奚止三日。在我窩兮不欲荒，玉堂金馬輸禾場，醉倚碌碡歌斜陽。
山友辭 拖白練 王質 
拖白練，拖白練，蒼翠陰中玉一片。翻枝倒葉露微茫，風動樹鳴忽不見。穿向北，穿向南，山藤野蔓何能纏。嗚呼此友兮可解顔，溪山繚繞多林巒。
山友辭 青菜子 王質 
青菜子，青菜子，林靜山空忽驚耳。闇中娟妙度清圓，東林吟罷西林起。葉青青，菜青青，飛到山深聲轉清。嗚呼此友兮相會心，蕭騷野響生寒林。
山友辭 泥滑滑 王質 
泥滑滑，泥滑滑，林雨林風交颯颯。蒼皮翠莢啄鮮香，樹外行人何時歇。山有果，山有蔬，楓脂松膠香有餘。嗚呼此友兮慰所須，野草山花滿地鋪。
山友辭 黄栗留 王質 
黄栗留，黄栗留，寂寂寞寞傳聲幽。桃花吹墮杏花起，重疊春岡春樹稠。耳聞之，心蕭然，花飛花落溪潺湲。嗚呼此友兮真忘言，空山無人春亦寒。
山友辭 提葫蘆 王質 
提胡蘆，提胡蘆，東呼西呼聲不孤。荳蔻花繁葡萄疎，野香野氣薰薰粗。過相煩，爲我携，攢砂點漆苞累累。嗚呼此友兮堅相期，山樊亂蕊霑皴皮。
山友辭 屈陸兒 王質 
屈陸兒，屈陸兒，元無屈陸何呼爲。雜樹停陰雜花靜，相招相喚無人知。屈兮陸，陸兮屈，凌亂衝花花縴絲。嗚呼此友兮莫相疑，相伴空山深掩扉。
山友辭 山和尚 王質 
山和尚，山和尚，低叢之下高林上。深飛撩動聲稍稍，穠翠參差不能障。不蘭若，不招提，丁丁啼罷還棲棲。嗚呼此友兮堪同栖，鮮枝潤葉漫蒼陂。
山友辭 啄木兒 王質 
啄木兒，啄木兒，壁壁剝剝尋幽期。山樊深靜眠睡熟，樹聲忽鳴林葉飛。輕蹙蹙，重督督，山風槭槭聲漉漉。嗚呼此友兮誠相知，樹林要深不要稀。
山友辭 蘄州鬼 王質 
蘄州鬼，蘄州鬼，江南淮北隔江水。淮山巉巉深又深，鬼哭浪頭險無比。你且鳴，我且睡，花草薰人令人醉。嗚呼此友兮願相逢，谷烟溪霧深重重。
山友辭 百舌兒 王質 
百舌兒，百舌兒，發口及時莫過時。柳色花香皆可掇，林光水光多足娛。花沾舌，柳沾舌，吟咏山風共山月。嗚呼此友兮相追隨，樹巔一聲春夢歸。
山友辭 不如歸去 王質 
不如歸去，不如歸去，花稠草繁胡不住。春山春林烟日暮，山花慘悽無意緒。溪可飲，林可啄，飲啄甘香且爲樂。嗚呼此友兮勿渝約，月明滿野松毬落。
山友辭 山樂官 王質 
山樂官，山樂官，自歌自和閒追歡。杉風梧月都清圓，松烟竹露仍團圞。林爲筦，溪爲絃，深山飛鳴相拍彈。嗚呼此友兮宜相諳，樹香樹粉山毿毿。
山友辭 畫眉兒 王質 
畫眉兒，畫眉兒，林下何須更畫眉。莽莽蘿蔓迷東西，聲高聲低聲總奇。非真畫，即真畫，棘刺藤梢時一罣。嗚呼此友兮長相陪，樹杪聲來樹欲飛。
山友辭 雪錢子 王質 
雪錢子，雪錢子，非雪非錢但相似。天清雲浄雪驚飛，樹聲纔定溪聲起。只愛雪，不愛錢，梨花影下月明前。嗚呼此友兮豈相違，重花沓葉欒山枝。
山友辭 白頭翁 王質 
白頭翁，白頭翁，咀嚼淺紫掐深紅。樹枝翻翻趒山狖，樹葉駁駁彫山蟲。不斜飛，不倒挂，一絲擲上一絲下。嗚呼此友兮久相同，半銜蘿月半杉風。
山友辭 婆餠焦 王質 
婆餠焦，婆餠焦，深山無事奚多勞。青林窈冥卧展轉，綠樹蓊鬰飛逍遥。脆枝弱，韌枝强，惟聞呼餠不聞香。嗚呼此友兮頻相招，暮烟漠漠風瀟瀟。
山友辭 脫却布袴 王質 
脫却破褲，脫却破袴，空潤冥濛濕交股。層層山草雜山花，刈穫衣裳總無數。燒杉香，燒楓香，菌桂蔓椒紛衆芳。嗚呼此友兮毋作疎，寒巢幽夢頻相呼。
山友辭 郭公 王質 
郭公，郭公，上田下田催野翁。嬋媛蒼翠錯青紅，汪汪活水聲交通。蚤布穀，蚤收穀，稻花垂垂香撲撲。嗚呼此友兮真相識，麻坡豆坡晚陰濕。
山友辭 山鷓姑 王質 
山鷓姑，山鷓姑，林深濃淡交榮枯。鈎輈格磔半雲木，山谷轉深聲轉孤。沙易行，泥難行，蚤呼春暗回春明。嗚呼此友兮同所歸，石藤屢罥道人衣。
水友辭 鴛鴦 王質 
鴛鴦，鴛鴦，一雌一雄春水鄉。□□所思在何方，葡萄顔色桃花香。溪南岸，溪北岸，且住中流莫相伴。嗚呼此友兮堪同調，烟浄波明影可照。
水友辭 鸂鶒 王質 
鸂鶒，鸂鶒，水花蕭疎並花立。夜倚岩花眠野香，平穩溪山總如律。春水溫，秋水寒，欹岸側島陰欒欒。嗚呼此友兮常相安，虛舟橫渡人搴帘。
水友辭 翡翠兒 王質 
翡翠兒，翡翠兒，幽清浄綠深依歸。浮空凝風香不動，翻身一擲碎花飛。總無矰，總無弋，波上沉浮沙上立。嗚呼此友兮宜相從，晚瀨榜人收水功。
水友辭 鷺鷥 王質 
鷺鷥，鷺鷥，三花兩花乾雪飛。荷花浄紅葉浄碧，輕來輕去掠寒霏。或孤翔，或孤立，落日橫波脩影直。嗚呼此友兮彌相敦，水衰石老秋容深。
水友辭 江鷗 王質 
江鷗，江鷗，茫茫萬波同一秋。菰雨蒲風不自由，浮世浮生爾更浮。一寸白，二寸白，啄碎波紋聲㶁㶁。嗚呼此友兮堪相邀，石村沙市江烟遥。
水友辭 青樁 王質 
青樁，青樁，樁樁孤影橫秋江。上磯下磯江入腹，斜倚亂磧聲淙淙。有如癡，還不癡，波動魚行皎皎知。嗚呼此友兮喜同規，渚蒲水荇秋風稀。
水友辭 野鴨兒 王質 
野鴨兒，野鴨兒，長蘆短葦風披披。不寒不暖天與睡，睡足撲漉橫斜飛。飛劃劃，鳴軋軋，菰蒲澎浡花欲脫。嗚呼此友兮奚可闌，斷岸欹樹連深山。
水友辭 紅鶴 王質 
紅鶴，紅鶴，東江飛度西江泊。蕭蕭晚烟和夜霜，寒魚沉波不可啄。轉松梢，轉松梢，孤聲不停危夢摇。嗚呼此友兮宜相求，付與江天能復留。
水友辭 鸕鷀 王質 
鸕鷀，鸕鷀，江烟渺渺波瀰瀰。捎空欲下不肯下，投深未飛俄急飛。碧中食，青中眠，風吹亂聲譁滿川。嗚呼此友兮良可嘉，高紅低紫無乾花。
水友辭 魚鷹 王質 
魚鷹，魚鷹，江空谷空同一音。風浪衝磯磯擦過，波沸安能遮眼明。忽飛上，忽飛下，碎玉橫斜口中挂。嗚呼此友兮不厭多，看看桑田生白波。
水友辭 陶河 王質 
陶河，陶河，江文萃蔡搔江莎。岸沙岩石相蕩摩，異音同流烝涉波。東在梁，西在梁，繅風紛霧無斜陽。嗚呼此友兮相與永，島影忽翻水聲併。
水友辭 鵁鶄 王質 
鵁鶄，鵁鶄，嗢咽秋水溞秋聲。石樹𧥄𧥄崖稜稜，蹋蘋蹴藻輕輕行。哺兒饑，誨兒癡，淋滲離褷相挾飛。嗚呼此友兮常相存，溪子通知魚鳥心。
水友辭 魚姑 王質 
魚姑，魚姑，溪南溪北遥相呼。烟深霧重棲沉魚，荒荒秋漢秋星疎。要姑活，怕姑死，姑且閒飛歇深沚。嗚呼此友兮真足稱，草平樹安波不興。
水友辭 魚燕子 王質 
魚燕子，魚燕子，堇飴不下銀花觜。荷香菱香溪清泠，涮盡嚏喋全無腥。蒲槌黄，菰臺黑，波痕蕩摇渚花蝕。嗚呼此友兮能相寬，天生水資歡水賢。
水友辭 水鶑子 王質 
水鶑子，水鶑子，不愛林花愛溪水。春岸春莎翕習飛，波動鬣摇霍身墜。罱入淺，罩入深，東渚拋綸西拗罾。嗚呼此友兮良相宜，水光樹光韜暗輝。
水友辭 魚烏子 王質 
魚烏子，魚烏子，相喚相挨擦風葦。春莎滲子漸成鱗，的皪眼光入波底。唼草芽，啑楊花，勃勃春沫吹春莎。嗚呼此友兮宜接跡，溪氣溪香午猶濕。
水友辭 科斗兒 王質 
科斗兒，科斗兒，役役聿聿成攢嬉。軟溫春水調春泥，噆深噆淺隨高低。傍春草，傍春石，莫向空中亂澄碧。嗚呼此友兮良可觀，羽葆鼓吹春風前。
水友辭 水鴉鵲 王質 
水鴉鵲，水鴉鵲，軟荷搭水身可泊。高荷脩莖難著脚，一盤一窩足安樂。竈有薪，甑有飯，蘆人漁子事皆辦。嗚呼此友兮宜相倚，溪風來定水香歸。
水友辭 寐卑子 王質 
寐卑子，寐卑子，春菰秋蒲老烟水。一雙飛逐一雙飛，斜景浄空光陸離。戀桃花，戀麥黄，瓜蔓荻苗皆故鄉。嗚呼此友兮宜同方，江花吹子魚花香。
山友續辭 枸杞 王質 
我取友兮得枸杞，左陂花頭野聲起。蘘蓑霏雨雜斜陽，半濕半乾留春水。仙人杖，王母杖，所思兮焉可曠，野鶑慫慂野花旺。
山友續辭 黄精 王質 
我取友兮得黄精，竹葉豆花交野陰。人不圖仙只圖飽，鴉鵲窠雕龍爪零。白可擷，青可捋，所思兮何由掇，半岩斜陽孟溪潑。
山友續辭 山藥 王質 
我取友兮得山藥，蝶花開盡鈴子落。幾日幾日黄不成，𧄔莫日靈施少靈。猿父上，𤟤子下，所思兮安可捨，一重空岩一重野。
山友續辭 甘菊 王質 
我取友兮得甘菊，高叢低葉貯清馥。石盂幡纚乳花飛，錯落紛敷間寒綠。入顧渚，入蒙山，所思兮安可捐，椿兒桂子爭芳鮮。
山友續辭 牛蒡 王質 
我取友兮得牛蒡，稠叢捷鼠走不上。深山誰伏又誰牽，唇粗舌皴膝頭壯。實雖惡，食不惡，所思兮奚可却，松岡竹墩隔沙濼。
山友續辭 石耳 王質 
我取友兮得石耳，石壁峻嶒下無底。非脾非腎非肝腸，馬齒馬牙銜不起。耳無是，耳無非，所思兮何可萎，石笋石花滋石脂。
山友續辭 合蕈 王質 
我取友兮得合蕈，山深樹底風不進。彈子團欒敷未敷，飛儡騰猿毋口粗。藤花迷，豆花肥，所思兮焉可遺，溪山撩亂將安歸。
山友續辭 槐芽 王質 
我取友兮得槐芽，繚陂灌叢饒雜花。纔茁嫩莢抽枯椏，涎流山鵲并山鴉。膠著虻，房著蠊，所思兮安可芟，碧鮮冷淘思露寒。
山友續辭 蔊頭 王質 
我取友兮得蔊頭，猛嚏烈香驚伏虯。石羊石蛇齧不得，彈蟹燕蠶胡可偷。常風寒，常雪寒，所思兮奚可堪，陰崖湧沫號飛湍。
山友續辭 山姑 王質 
我取友兮得山姑，春雨春風沙土蘇。山粗屨綻不皴脚，祗恐叉頭罥花落。拜蘋婆，揖菜娘，所思兮豈可忘，苦楝風高須索防。
水友續辭 蓮子 王質 
我取友兮得蓮子，月白風清影橫水。烟消露飛香愈茂，風標宜夜不宜晝。薏青青，的白白，所思兮將焉歇，中坻阻躋不可越。
水友續辭 藕條 王質 
我取友兮得藕條，花近可招遠可撩。龜魚到底亦不見，但見紅開廼碧凋。風漾漾，露霏霏，所思兮焉可移，光旁聊寄幽并兒。
水友續辭 雞頭 王質 
我取友兮得雞頭，漪瀾汪洸不肯流。鷄栖雁栖卑不飛，雁或浮上鷄何爲。溪無灑，沙無蝨，所思兮安有畢，濕沙暗蟲聲𠲌𠲌。
水友續辭 菱角 王質 
我取友兮得菱角，碎葉參差水瀺灂。重重疊疊庶相鯈，雖見噞喁不可捉。收壁袋，收簧絲，所思兮宜相資，擦莎挨樹秋蟬啼。
水友續辭 水粽 王質 
我取友兮得水粽，結花甚輕結根重。竹筒楝葉瀟湘餘，隨波凌亂飄江湖。藤籠閉，漏兜閑，所思兮奚可慳，蘆岸槿籬門早{枦睘}。
水友續辭 水芽兒 王質 
我取友兮得水芽，荷花爲孃藕爲爺。不聞兒聲聞水聲，短碕長溆鳴奔沙。霜欲飛，水欲歸，所思兮不忍欺，東波南蕩秋風稀。
水友續辭 慈菰 王質 
我取友兮得慈菰，秋水纔沒藏莎餘。并州剪刀聊藉姑，剪得閒花閒子疎。燕摇尾，龍掀鬚，所思兮可與娛，秋波索索秋聲孤。
水友續辭 水芹 王質 
我取友兮得水芹，深青淺綠鬖鬖開。半沉半浮輕去來，溪毛石髮相毰毸。健魚赤，弱魚碧，所思兮不勝積，疎烟淡川浄如拭。
水友續辭 水蓴 王質 
我取友兮得水蓴，黄黄白白花深深。美髯得非龍子孫，秋風不退香涎痕。東魯思，東吳思，所思兮宜相詒，草木溪山今是非。
山水友餘辭 婆看蠶 王質 
一百箔，二百箔，千百箔，遍村落。官絹不厭厚，私絹不厭薄。婆看蠶，婆看蠶，蒲桶荷包共作田，晚豅秋秋風摇稻髯。
山水友餘辭 鶻嘲 王質 
鶻不挾，鵰不劂，各忀徉，毋獝狨。一愁撦花裂，二愁踏花折。鶻嘲，鶻嘲，相呼竊脂并博勞，同尋念佛婆羅巢。
山水友餘辭 銅觜 王質 
不銀眉，不金翅，尋馱梁，搬草子。啄花蠟觜獰，啄粟銅觜獰。銅觜，銅觜，春環春嚶好兄弟，春喁自飛莫同隊。
山水友餘辭 涴鳴 王質 
幸蒙寵，聊舂容，有水礦，無筠筒。雪姑抬揌婦，巧婦堅正翁。涴鳴，涴鳴，尋花尋柳無山無，繁陰漸合春模糊。
山水友餘辭 黄頭兒 王質 
山鮑老，甘受嘲，山婆婆，惜得驕。{毛胡}子來解腕，大頭來間交。黄頭兒，黄頭兒，白黄頭兒有老時，鴉線靴頭相伴飛。
山水友餘辭 綠毛龜 王質 
似太平，自開元，雖垂老，不踰錢。只愛綠苔浄，勿愛金絲鮮。綠毛龜，綠毛龜，三三八八總不知，彷徉露蔣風蒲稀。
山水友餘辭 秧鷄 王質 
望水白，雁來黄，隔山拖，先拖秧。卯子何日圓，馬牙何日長。秧鷄，秧鷄，雨豪狹溪成闊溪，螺螄蠼子澎澎肥。
山水友餘辭 水澇子 王質 
獺最黠，鼠更黠，知水情，識水脈。荷花不禁掐，稻花不禁捾。水澇子，水澇子，鷃濫堆隨江風起，自仗秋莎噆秋水。
山水友餘辭 水划蟲 王質 
足爲櫂，鬚爲橈，舴艋子，何多勞。黑油急旋旋，玉掌輕摇摇。水划蟲，水划蟲，鸊鷈鷖鴨同從容，寬陂緩波無點風。
山水友餘辭 水蛾兒 王質 
任霜葉，任霜花，啑飛蚊，味亦佳。浪穩無弩狐，波平無鈎蛇。水蛾兒，水蛾兒，石婦春風放盡絲，松根共掠蘋花飛。
山水友餘辭 刺椿 王質 
喚春鳥，當春呼，莫錯呼，非茱萸。前林迎榆郎，後林接榆姑。刺椿，刺椿，黠禽掐捾餘姑存，土卵蕨鷄無宿根。
山水友餘辭 金櫻子 王質 
薔薇花，榅桲實，多㗘㗱，津浥浥。椰子亦成酒，縮沙亦成蜜。金櫻子，金櫻子，速挽菖蒲出溪水，仍招茯苓并遠志。
山水友餘辭 甜藤 王質 
元姓甘，不姓丁，引春風，含常春。鷄翁呷甘露，祁婆插金稜。甜藤，甜藤，粥香餳白度清明，一片春山快活聲。